title: 2008/584/EK: A Tanács határozata ( 2008. július 15. ) a 2007. január 1-je és 2013. december 31-e közötti időszakra vonatkozó közösségi vidékfejlesztési támogatás összege, annak éves bontása, valamint a konvergencia-célkitűzés alapján jogosult régiókban összpontosítandó legkisebb összeg meghatározásáról szóló 2006/493/EK határozat módosításáról

text:
               16.7.2008

               HU

               Az Európai Unió Hivatalos Lapja

               L 188/26

      A TANÁCS HATÁROZATA

   (2008. július 15.)
   a 2007. január 1-je és 2013. december 31-e közötti időszakra vonatkozó közösségi vidékfejlesztési támogatás összege, annak éves bontása, valamint a konvergencia-célkitűzés alapján jogosult régiókban összpontosítandó legkisebb összeg meghatározásáról szóló 2006/493/EK határozat módosításáról
   (2008/584/EK)
   AZ EURÓPAI UNIÓ TANÁCSA,
   tekintettel az Európai Közösséget létrehozó szerződésre,
   tekintettel az Európai Mezőgazdasági Vidékfejlesztési Alapból (EMVA) nyújtandó vidékfejlesztési támogatásról szóló, 2005. szeptember 20-i 1698/2005/EK tanácsi rendeletre (1) és különösen annak 69. cikke (1) bekezdésére,
   tekintettel a Bizottság javaslatára,
   mivel:

               (1)

               A 2006/493/EK tanácsi határozat (2) megállapította a 2007. január 1-je és 2013. december 31-e közötti időszakra vonatkozó közösségi vidékfejlesztési támogatás összegét, annak éves bontását és a konvergencia-célkitűzés alapján jogosult régiókban összpontosítandó minimális összeget.

               (2)

               Mivel az Európai Parlament, a Tanács és a Bizottság között a költségvetési fegyelemről és a pénzgazdálkodás hatékonyságáról és eredményességéről szóló intézményközi megállapodás (3) 48. pontjának rendelkezései értelmében a költségvetési hatóság az 1698/2005/EK rendelet címén nyújtott egyes, a 2007. évben fel nem használt közösségi vidékfejlesztési támogatások kötelezettségvállalási előirányzatainak átviteléről döntött, a 2006/493/EK határozatot módosítani kell, hogy ezek az előirányzatok a 2008. január 1-je és 2013. december 31-e közötti időszakban újra kiosztásra kerüljenek.

               (3)

               A 2006/493/EK határozatot ezért ennek megfelelően módosítani kell,

         A KÖVETKEZŐKÉPPEN HATÁROZOTT:
   1. cikk
   A 2006/493/EK határozat mellékletének helyébe e határozat mellékletének szövege lép.
   2. cikk
   Ezt a határozatot a 2008. január 1-jétől kell alkalmazni.

      Kelt Brüsszelben, 2008. július 15-én.

            a Tanács részéről

            az elnök

         M. BARNIER

      (1)  HL L 277., 2005.10.21., 1. o. A legutóbb a 146/2008/EK rendelettel (HL L 46., 2008.2.21., 1. o.) módosított rendelet.

      (2)  HL L 195., 2006.7.15., 22. o.

      (3)  HL C 139., 2006.6.14., 1. o. A legutóbb a 2008/371/EK európai parlamenti és tanácsi határozattal (HL L 128., 2008.5.16., 8. o.) módosított megállapodás.

      MELLÉKLET

            „MELLÉKLET
            A 2007–2013 közötti időszakra vonatkozó kötelezettségvállalási előirányzatok teljes összege, annak éves bontása, valamint a konvergencia-célkitűzés alapján jogosult régiókban összpontosítani kívánt minimális összeg (1)

                        EUR 2004-es árakon (2)

                        2007

                        2008

                        2009

                        2010

                        2011

                        2012

                        2013

                        Összesen

                        Teljes összeg az EU–25, Bulgária és Románia esetében

                        9 325 497 783

                        10 788 767 263

                        10 515 007 756

                        10 278 583 653

                        9 824 886 713

                        9 588 187 168

                        9 356 225 581

                        69 677 155 918

                        A »konvergencia-célkitűzés« alapján jogosult régiók részére fenntartott minimális összeg.

                        27 676 975 284

            A 2007–2013 közötti időszakra vonatkozó kötelezettségvállalási előirányzatok teljes összege, annak éves bontása, valamint a konvergencia-célkitűzés alapján jogosult régiókban összpontosítani kívánt minimális összeg (3)

                        EUR folyó árakon (4)

                        2007

                        2008

                        2009

                        2010

                        2011

                        2012

                        2013

                        Összesen

                        Teljes összeg az EU–25, Bulgária és Románia esetében

                        9 896 292 851

                        11 678 108 653

                        11 609 418 209

                        11 575 354 634

                        11 285 706 554

                        11 234 089 442

                        11 181 555 662

                        78 460 526 005

                        A »konvergencia-célkitűzés« alapján jogosult régiók részére fenntartott minimális összeg.

                        31 232 644 963

         (1)  A kötelező modulációt és egyéb, a közös agrárpolitika piachoz kapcsolódó kiadásainak és közvetlen kifizetéseinek a vidékfejlesztés számára történő átcsoportosításait megelőzően.

         (2)  A legközelebbi egész euróra kerekített összegek.

         (3)  A kötelező modulációt és egyéb, a közös agrárpolitika piachoz kapcsolódó kiadásainak és közvetlen kifizetéseinek a vidékfejlesztés számára történő átcsoportosításait megelőzően.

         (4)  A legközelebbi egész euróra kerekített összegek.”


title: A Tanács 2010/656/KKBP határozata ( 2010. október 29. ) az Elefántcsontparttal szembeni korlátozó intézkedések megújításáról

text:
               30.10.2010

               HU

               Az Európai Unió Hivatalos Lapja

               L 285/28

         A TANÁCS 2010/656/KKBP HATÁROZATA
   (2010. október 29.)
   az Elefántcsontparttal szembeni korlátozó intézkedések megújításáról
   AZ EURÓPAI UNIÓ TANÁCSA,
   tekintettel az Európai Unióról szóló szerződésre és különösen annak 29. cikkére,
   mivel:

               (1)

               A Tanács 2004. december 13-án elfogadta az Elefántcsontpart elleni korlátozó intézkedésekről szóló 2004/852/KKBP közös álláspontot (1), hogy végrehajtsa az Egyesült Nemzetek Biztonsági Tanácsának (ENSZ BT) 1572 (2004) határozatával Elefántcsontparttal szemben bevezetett intézkedéseket.

               (2)

               A Tanács 2006. január 23-án elfogadta a 2006/30/KKBP közös álláspontot (2), amely további tizenkét hónappal meghosszabbítja az Elefántcsontparttal szemben bevezetett korlátozó intézkedéseket, kiegészítve azokat az 1643 (2005) ENSZ BT-határozat 6. pontjával bevezetett korlátozó intézkedésekkel.

               (3)

               Az Elefántcsontparttal szembeni korlátozó intézkedéseknek az 1842 (2008) ENSZ BT-határozattal történt megújítását követően a Tanács 2008. november 18-án elfogadta a 2008/873/KKBP közös álláspontot (3), amely 2008. november 1-jei hatállyal ismét megújítja az Elefántcsontparttal szembeni korlátozó intézkedéseket.

               (4)

               Az ENSZ Biztonsági Tanácsa 2010. október 15-én elfogadta az 1946 (2010) ENSZ BT-határozatot, amely 2011. április 30-ig meghosszabbítja az Elefántcsontparttal szemben az 1572 (2004) ENSZ BT-határozattal és az 1643 (2005) ENSZ BT-határozat 6. pontjával bevezetett intézkedéseket, valamint módosítja a fegyverekre vonatkozó korlátozó intézkedéseket.

               (5)

               Következésképpen meg kell újítani az Elefántcsontparttal szembeni korlátozó intézkedéseket. A fegyverembargó alóli, az 1946 (2010) ENSZ BT-határozattal bevezetett mentességek figyelembevételén túl helyénvaló a korlátozó intézkedéseket úgy módosítani, hogy a mentesség az Unió által önállóan bevezetett egyéb felszerelésekre is kiterjedjen.

               (6)

               Az Elefántcsontpartnak nyújtott, katonai tevékenységekkel kapcsolatos segítségre vonatkozó korlátozások bevezetéséről szóló, 2005. január 31-i 174/2005/EK tanácsi rendelet (4), az elefántcsontparti helyzet tekintetében egyes személyekkel és szervezetekkel szemben hozott különleges korlátozó intézkedések bevezetéséről szóló, 2005. április 12-i 560/2005/EK tanácsi rendelet (5) és a nyers gyémántok nemzetközi kereskedelmében a kimberley-i folyamat tanúsítási rendszere végrehajtásáról szóló, 2002. december 20-i 2368/2002/EK tanácsi rendelet (6) tartalmazza az uniós végrehajtási intézkedéseket,

         ELFOGADTA EZT A HATÁROZATOT:
   1. cikk
   (1)   Tilos a tagállamok állampolgárai által vagy a tagállamok területéről, illetve a tagállamok lobogója alatt közlekedő vízi vagy légi járművek révén fegyvereknek és bármely kapcsolódó anyagnak Elefántcsontpart részére történő értékesítése, szállítása, továbbadása vagy exportja, ideértve a fegyvereket és lőszereket, katonai járműveket és felszereléseket, katonai jellegű felszereléseket és ezek tartalék alkatészeit, valamint a belső elnyomás céljára alkalmas felszereléseket, függetlenül attól, hogy ezen fegyverek, kapcsolódó anyagok vagy felszerelések a tagállamok területéről származnak-e.
   (2)   Tilos továbbá:

               a)

               közvetlenül vagy közvetve bármely elefántcsontparti természetes vagy jogi személy, jogalany vagy szervezet részére vagy az Elefántcsontparton való felhasználás céljából olyan technikai segítséget, közvetítői szolgáltatást és az (1) bekezdésben említett cikkekhez kapcsolódó vagy az említett cikkek rendelkezésre bocsátásához, gyártásához, karbantartásához és használatához kapcsolódó egyéb szolgáltatást nyújtani;

               b)

               közvetlenül vagy közvetve bármely elefántcsontparti természetes vagy jogi személy, jogalany vagy szervezet részére vagy az Elefántcsontparton való felhasználás céljából az (1) bekezdésben említett cikkekkel kapcsolatos finanszírozást vagy pénzügyi támogatást nyújtani, beleértve különösen az említett cikkek értékesítésére, szállítására, továbbadására vagy exportjára vonatkozó, vagy az ehhez kapcsolódó technikai segítség, közvetítői szolgáltatás és egyéb szolgáltatás nyújtásával kapcsolatos támogatásokat, kölcsönöket és exporthitel-biztosítást.

         2. cikk
   Az 1. cikk nem alkalmazandó:

               a)

               az olyan szállításokra és technikai segítségnyújtásra, amelyeket kizárólag az ENSZ elefántcsontparti műveletének és az azt támogató francia katonai erőknek a támogatására vagy az általuk történő felhasználásra szánnak;

               b)

               az 1572 (2004) ENSZ BT-határozat 14. cikkével létrehozott bizottság (a továbbiakban „szankcióbizottság”) előzetes jóváhagyása alapján a következőkre:

                           i.

                           az olyan, halált nem okozó katonai felszerelések értékesítése, szállítása, továbbadása és exportja, amelyek kizárólag humanitárius vagy védelmi célokat szolgálnak, az Unió, az ENSZ, az Afrikai Unió és a Nyugat-afrikai Államok Gazdasági Közössége (ECOWAS) válságkezelő műveleteinek céljára szánt ilyen felszereléseket is ideértve;

                           ii.

                           az olyan, halált nem okozó katonai felszerelések értékesítése, szállítása, továbbadása és exportja, amelyek kizárólag azt a célt szolgálják, hogy az elefántcsontparti biztonsági erők a közrend fenntartásához megfelelő és arányos erőt alkalmazhassanak;

                           iii.

                           az i. és ii. pontban említett felszereléssel kapcsolatos finanszírozás vagy pénzügyi támogatás nyújtása;

                           iv.

                           az i. és ii. pontban említett felszereléssel kapcsolatos technikai segítségnyújtásra és képzésre;

               c)

               az olyan védőruházat értékesítésére, szállítására, továbbadására és exportjára, ideértve a golyóálló mellényeket és katonai sisakokat, amelyeket az ENSZ, az Unió vagy az uniós tagállamok személyzetének tagjai, a média képviselői, valamint a humanitárius és fejlesztési szervezetek munkatársai és kísérő személyzete kizárólag személyes használatukra, átmeneti jelleggel vittek be Elefántcsontpart területére;

               d)

               az Elefántcsontpart területére átmeneti jelleggel továbbadott vagy exportált értékesítésekre vagy szállításokra, ha azok olyan állam katonai erőihez irányulnak, amely a nemzetközi jognak megfelelően, kizárólag és közvetlenül állampolgárai és a konzuli felelőssége alá tartozók evakuálásának megkönnyítésére tesz lépéseket, amennyiben arról a szankcióbizottságot előzetesen értesítette;

               e)

               a kizárólag a védelmi és a biztonsági erők – a Linas-Marcoussisi Egyezmény 3. bekezdése f) albekezdése szerinti – szerkezetátalakítási folyamatának támogatására vagy abban való felhasználásra szánt fegyverek és kapcsolódó anyagok értékesítésére, szállítására, továbbadására vagy exportjára, valamint az e célra szolgáló műszaki képzésre és technikai segítségnyújtásra, amennyiben azt a szankcióbizottság előzetesen jóváhagyta;

               f)

               az olyan, belső elnyomás céljára alkalmas, halált nem okozó felszerelések értékesítésére, szállítására, továbbadására és exportjára, amelyek kizárólag azt a célt szolgálják, hogy az elefántcsontparti biztonsági erők a közrend fenntartásához megfelelő és arányos erőt alkalmazhassanak, valamint az ilyen felszerelésekkel kapcsolatos finanszírozás, pénzügyi támogatás, technikai segítség és képzés biztosítására.

         3. cikk
   A nyers gyémántoknak az Elefántcsontpartról az Unióba történő közvetlen vagy közvetett behozatalát az 1643 (2005) ENSZ BT-határozattal összhangban be kell tiltani, tekintet nélkül arra, hogy az ilyen gyémántok Elefántcsontpartról származnak-e vagy sem.
   4. cikk
   (1)   A tagállamok megteszik a megfelelő intézkedéseket minden olyan személy területükre való belépésének vagy területükön történő átutazásának megakadályozására, akik a szankcióbizottság megállapítása szerint veszélyeztetik az elefántcsontparti békét és nemzeti megbékélési folyamatot, különös tekintettel azokra, akik akadályozzák a Linas-Marcoussisi és a III. Accrai Egyezmény végrehajtását, bármely egyéb olyan személyre, akiről megfelelő információk alapján megállapították, hogy az emberi jogok és a nemzetközi humanitárius jog Elefántcsontpart területén történt súlyos megsértéséért felelős, bármely egyéb olyan személyre, aki nyilvánosan gyűlöletet kelt vagy erőszakra szólít fel, valamint bármely egyéb olyan személyre, aki a szankcióbizottság megállapítása szerint megsérti az 1572 (2004) ENSZ BT-határozat 7. pontja alapján bevezetett intézkedéseket.
   Az első albekezdésben említett személyek jegyzékét a melléklet tartalmazza.
   (2)   Az (1) bekezdés nem kötelezi a tagállamokat arra, hogy saját állampolgáraiktól megtagadják a területükre való belépés jogát.
   (3)   Az (1) bekezdés nem alkalmazandó, amennyiben a szankcióbizottság megállapítja, hogy:

               a)

               az utazás sürgős humanitárius okokból indokolt, a vallási kötelezettségeket is beleértve;

               b)

               a mentesség megadása támogatná az ENSZ BT-határozatoknak az elefántcsontparti békére és nemzeti megbékélésre és a térség stabilitására irányuló célkitűzéseit.

         (4)   Azokban az esetekben, amikor a (3) bekezdésnek megfelelően valamely tagállam engedélyezi a szankcióbizottság által megnevezett személyeknek a területére való belépését vagy a területén történő átutazását, az engedély az abban megjelölt célra és az érintett személyekre korlátozódik.
   5. cikk
   (1)   Be kell fagyasztani minden olyan pénzeszközt és gazdasági erőforrást, amely a 4. cikk (1) bekezdése alapján a szankcióbizottság által megnevezett személyek vagy szervezetek tulajdonában van, vagy közvetlen vagy közvetett ellenőrzése alatt áll, vagy az e személyek vagy szervezetek – illetve a nevükben vagy az irányításuk alatt eljáró, a szankcióbizottság által megnevezett személyek – tulajdonát képező, illetve közvetlen vagy közvetett ellenőrzése alatt álló szervezetek tulajdonában van.
   Az első albekezdésben említett személyek jegyzékét a melléklet tartalmazza.
   (2)   Az (1) bekezdésben említett személyek és jogalanyok számára vagy javára, közvetlenül vagy közvetetten, semmilyen pénzeszköz, vagyoni érték vagy gazdasági erőforrás nem bocsátható rendelkezésre.
   (3)   A tagállamok mentesítést adhatnak az (1) és (2) bekezdésben szereplő intézkedések alól az olyan pénzeszközök és gazdasági erőforrások tekintetében, amelyek:

               a)

               alapvető kiadások fedezéséhez szükségesek, beleértve az élelmiszerek, a bérlet vagy jelzálog, a gyógyszerek és orvosi kezelés, az adók, a biztosítási díjak és a közművek költségeit;

               b)

               kizárólag az ésszerű mértékű szakmai tiszteletdíjak és a jogi szolgáltatásokhoz kapcsolódóan felmerült kiadások fedezésére szolgálnak;

               c)

               kizárólag a befagyasztott pénzeszközök vagy gazdasági erőforrások szokásos eszköztartási és kezelési díjainak a nemzeti jogszabályoknak megfelelő kiegyenlítésére szolgálnak;

               d)

               rendkívüli kiadásokhoz szükségesek, azt követően, hogy az érintett tagállam erről a szankcióbizottságot értesítette, és a szankcióbizottság azt jóváhagyta;

               e)

               bíróság, hatóság vagy választott bíróság által elrendelt zálogjog vagy meghozott határozat tárgyát képezik, amely esetben a pénzeszközöket és gazdasági erőforrásokat a zálogjog vagy határozat végrehajtására fel lehet használni azt követően, hogy az illetékes tagállam a szankcióbizottságot értesítette, feltéve, hogy a zálogjog vagy határozat az érintett személy vagy szervezet szankcióbizottság általi kijelölése előtt keletkezett, és nem az e cikkben említett személy vagy szervezet javára szól.

         A (3) bekezdés a), b) és c) pontjában szereplő mentesítéseket azt követően lehet megadni, hogy az érintett tagállam értesítette a szankcióbizottságot arról a szándékáról, hogy adott esetben engedélyezni kívánja az e pénzeszközökhöz és gazdasági erőforrásokhoz való hozzáférést, és a szankcióbizottság az értesítéstől számított két munkanapon belül nem hozott elutasító határozatot.
   (4)   A (2) bekezdés rendelkezései nem alkalmazandók a befagyasztott számlákhoz hozzáadódó:

               a)

               kamatokra vagy egyéb hozamokra; vagy

               b)

               olyan szerződések, megállapodások vagy kötelezettségek alapján esedékes kifizetésekre, amelyeket azelőtt kötöttek, vagy amelyek azon időpontot megelőzően keletkeztek, hogy a fenti számlák a 2004/852/KKBP közös álláspont vagy az e határozat szerinti korlátozó intézkedések hatálya alá kerültek;

         feltéve, hogy e kamatok, egyéb hozamok és kifizetések továbbra is az (1) bekezdés hatálya alá tartoznak.
   6. cikk
   A Tanács megállapítja a mellékletben található jegyzéket, és azt az ENSZ Biztonsági Tanácsának vagy a szankcióbizottság döntései alapján módosítja.
   7. cikk
   (1)   Amennyiben a Biztonsági Tanács vagy a szankcióbizottság megnevez valamely személyt vagy szervezetet, a Tanács az érintett személyt vagy szervezetet felveszi a mellékletbe. A Tanács a döntését és a jegyzékbe vétel indokolását – közvetlenül, amennyiben a cím ismert, vagy értesítés közzététele útján – közli az érintett személlyel vagy szervezettel, lehetővé téve számára, hogy észrevételeket tegyen.
   (2)   Amennyiben észrevételt vagy új érdemi bizonyítékot nyújtanak be, a Tanácsnak felül kell vizsgálnia döntését, és erről értesítenie kell az érintett személyt vagy szervezetet.
   8. cikk
   (1)   A mellékletnek tartalmaznia kell a személyek és szervezetek jegyzékbe vételének a Biztonsági Tanács vagy a szankcióbizottság által közölt indokát.
   (2)   A mellékletnek tartalmaznia kell továbbá a Biztonsági Tanács vagy a szankcióbizottság által szolgáltatott, az érintett személyek vagy szervezetek azonosításához szükséges adatokat, amennyiben azok rendelkezésre állnak. Személyek esetében ilyen adat lehet a név – beleértve a névváltozatokat is –, a születési hely és idő, az állampolgárság, az útlevél és a személyazonosító igazolvány száma, a nem, a cím, valamint a beosztás vagy a foglalkozás. Szervezetek esetében ilyen adat lehet a név, a bejegyzés helye és ideje, a nyilvántartási szám és a székhely. A mellékletnek tartalmaznia kell továbbá a Biztonsági Tanács vagy a szankcióbizottság általi jegyzékbe vétel időpontját.
   9. cikk
   A 2004/852/KKBP és a 2006/30/KKBP közös álláspont hatályát veszti.
   10. cikk
   (1)   Ez a határozat az elfogadásának napján lép hatályba.
   (2)   E határozat felülvizsgálatára, módosítására vagy hatályon kívül helyezésére az Egyesült Nemzetek Biztonsági Tanácsa által hozott vonatkozó határozatokkal összhangban kerül sor.

      Kelt Brüsszelben, 2010. október 29-én.

            a Tanács részéről

            az elnök

         S. VANACKERE

      (1)  HL L 368., 2004.12.15., 50. o.

      (2)  HL L 19., 2006.1.24., 36. o.

      (3)  HL L 308., 2008.11.19., 52. o.

      (4)  HL L 29., 2005.2.2., 5. o.

      (5)  HL L 95., 2005.4.14., 1. o.

      (6)  HL L 358., 2002.12.31., 28. o.

      MELLÉKLET

         A 4. és 5. cikkben említett személyek jegyzéke

                  Név (és esetleges névváltozatok)

                  Azonosító adat (születési idő és hely, útlevélszám, személyazonosító igazolvány száma stb.)

                  A jegyzékbe vétel indoka

                  Az ENSZ általi jegyzékbe vétel időpontja

                  1.

                  BLÉ GOUDÉ, Charles (más néven: Général; Génie de kpo, Gbapé Zadi)

                  Születési ideje: 1972.1.1.
                  Állampolgársága: elefántcsontparti.
                  Útlevélszáma: 04LE66241; kiállítás helye: Elefántcsontparti Köztársaság; kiállítás ideje: 2005.11.10.; érvényes: 2008.11.9-ig.
                  Diplomata-útlevelének száma: AE/088 DH 12; kiállítás helye: Elefántcsontparti Köztársaság; kiállítás ideje: 2002.12.20.; érvényes: 2005.12.11-ig.
                  Útlevélszáma: 98LC39292; kiállítás helye: Elefántcsontparti Köztársaság; kiállítás ideje: 2000.11.24.; érvényes: 2003.11.23-ig.
                  Születési helye: Guibéroua (Gagnoa) vagy Niagbrahio/Guiberoua vagy Guiberoua.
                  Ismert lakcíme 2001-ben: Yopougon Selmer, Bloc P 170; valamint a Hotel Ivoire.
                  A Svájc által 2005.11.15-én kiadott és 2005.12.31-ig érvényes, C2310421 sz. úti okmányban megadott lakcíme: Abidjan, Cocody.

                  A COJEP („Ifjú Hazafiak”) vezetője, az ENSZ létesítményei és személyzete, valamint a külföldiek elleni erőszakra buzdító többszöri nyilvános felszólalás; utcai milíciák által elkövetett erőszakos cselekmények vezetése és az ezekben való részvétel, beleértve a verekedést, a nemi erőszakot és a törvénytelen emberölést; az ENSZ, a nemzetközi munkacsoport (IWG), a politikai ellenzék és a független sajtó megfélemlítése; nemzetközi rádióállomások szabotálása; az IWG tevékenységének, az ENSZ elefántcsontparti műveletének (UNOCI), a francia katonai erőknek, valamint az 1643 (2005) ENSZ BT-határozatban meghatározott békefolyamatnak az akadályozása.

                  2006. február 7.

                  2.

                  DJUÉ, Eugène N’goran Kouadio

                  Születési ideje: 1966.1.1. vagy 1969.12.20.
                  Állampolgársága: elefántcsontparti.
                  Útlevélszáma: 04LE017521; kiállítás ideje: 2005.2.10.; érvényes: 2008.2.10-ig.

                  Az Union des Patriotes pour la Libération Totale de la Côte d’Ivoire (UPLTCI) vezetője; az ENSZ létesítményei és személyzete, valamint a külföldiek elleni erőszakra buzdító többszöri nyilvános felszólalás; utcai milíciák által elkövetett erőszakos cselekmények vezetése és az ezekben való részvétel, beleértve a verekedést, a nemi erőszakot és a törvénytelen emberölést; az IWG tevékenységének, az ENSZ elefántcsontparti műveletének (UNOCI), a francia katonai erőknek, valamint az 1643 (2005) ENSZ BT-határozatban meghatározott békefolyamatnak az akadályozása.

                  2006. február 7.

                  3.

                  FOFIE, Martin Kouakou

                  Születési ideje: 1968.1.1.
                  Állampolgársága: elefántcsontparti.
                  Születési helye: BOHI, Elefántcsontpart.
                  Burkina Fasó-i személyazonosító igazolványának száma: 2096927; kiállítás ideje: 2005.3.17.
                  Burkina Fasó-i állampolgárságot igazoló okirat száma: CNB N.076 (2003.2.17.).
                  Apja neve: Yao Koffi FOFIE.
                  Anyja neve: Ama Krouama KOSSONOU.
                  Elefántcsontparti személyazonosító igazolványának száma: 970860100249; kiállítás ideje: 1997.8.5.; érvényes: 2007.8.5-ig.

                  Az Új Haderő szakaszvezető parancsnoka, Korhogo-szektor. A parancsnoksága alá tartozó erők részt vettek gyermekkatonák toborzásában, erőszakos emberrablásban, kényszermunkára kényszerítésben, nők elleni nemi erőszakban, önkényes letartóztatásokban és törvénytelen gyilkosságokban, amelyek ellentétesek az emberi jogi egyezményekkel és a nemzetközi humanitárius joggal; az IWG tevékenységének, az ENSZ elefántcsontparti műveletének (UNOCI), a francia katonai erőknek, valamint az 1643 (2005) ENSZ BT-határozatban meghatározott békefolyamatnak az akadályozása.

                  2006. február 7.


title: 2010/406/: A Tanács határozata ( 2010. július 12. ) a szudáni népesség leginkább veszélyeztetett része szükségleteinek kezelése céljából a 9. és a korábbi Európai Fejlesztési Alapok (EFA) keretén belüli projektekből visszavont pénzeszközök kiosztásáról

text:
               22.7.2010

               HU

               Az Európai Unió Hivatalos Lapja

               L 189/14

         A TANÁCS HATÁROZATA
   (2010. július 12.)
   a szudáni népesség leginkább veszélyeztetett része szükségleteinek kezelése céljából a 9. és a korábbi Európai Fejlesztési Alapok (EFA) keretén belüli projektekből visszavont pénzeszközök kiosztásáról
   (2010/406/EU)
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 217. cikkére,
   tekintettel az Európai Bizottság javaslatára,
   tekintettel a tagállamok kormányainak a Tanács keretében ülésező képviselői közötti, az AKCS–EK partnerségi megállapodással összhangban a 2008–2013 közötti időszakra vonatkozó többéves pénzügyi keret értelmében nyújtandó közösségi támogatás finanszírozásáról és az EK-Szerződés negyedik részének hatálya alá tartozó tengerentúli országok és területek számára nyújtandó pénzügyi támogatás elosztásáról szóló belső megállapodásra (1) és különösen annak 1. cikke (4) bekezdésére és 6. cikkére,
   mivel:

               (1)

               A szudáni kormány úgy határozott, hogy nem erősíti meg a Cotonouban 2000. június 23-án, egyrészről az afrikai, karibi és csendes-óceáni államok csoportjának tagjai, másrészről az Európai Közösség és tagállamai között aláírt (2) és Luxembourgban 2005. június 25-én első alkalommal módosított (3) partnerségi megállapodást, ezáltal elveszíti hozzáférését a 10. Európai Fejlesztési Alap (EFA) nemzeti indikatív programjához (NIP), amely összesen 294,9 millió EUR-t irányoz elő, amelyet most a 10. EFA tartalmaz.

               (2)

               A jelenlegi szudáni politikai helyzet, csakúgy mint a humanitárius válság Dárfúrban, Dél-Szudánban, Kelet-Szudánban és az átmeneti területeken, megköveteli az Európai Unió határozott szerepvállalását, beleértve a szudáni népesség részére biztosított létfontosságú segítségnyújtást. A 10. EFA hozzáférhetőségének hiánya jelentősen csökkenti majd az EU képességét arra, hogy segítséget nyújtson a lakosságnak és elősegítse az ország stabilizálását, amely a tágabb térségre is hatással lehet.

               (3)

               A jövőben fellépő finanszírozási hiány áthidalása érdekében célszerű felhasználni a 9. és a korábbi EFA-kból visszavont pénzeszközöket.

               (4)

               A pénzeszközöket a szudáni népesség leginkább veszélyeztetett csoportjai szükségleteinek kezelésére kell használni, különösen a konfliktus által érintett övezetekben, beleértve Dárfúrt, Dél-Szudánt, Kelet-Szudánt és az átmeneti területeket is. A pénzeszközöket a Bizottság által elfogadott finanszírozási határozat alapján osztják majd el. Rendelkezni kell továbbá a támogatási intézkedések költségeinek fedezéséről is.

               (5)

               Ezeket a pénzeszközöket centralizált és közös irányítás alá kell helyezni, az egyszerűség érdekében a 10. EFA-ra vonatkozó végrehajtási intézkedéseknek megfelelően,

         ELFOGADTA EZT A HATÁROZATOT:
   1. cikk
   (1)   A 9. és a korábbi EFA-k keretén belüli projektekből visszavont pénzeszközökből 150 millió EUR összeg kerül kiosztásra a szudáni népesség leginkább veszélyeztetett része szükségleteinek kezelése céljából; ezen összeg 2 %-át a Bizottság támogatási kiadásokra különíti el.
   (2)   Ezeket a pénzeszközöket centralizált és közös irányítás alá kell helyezni, a 10. EFA-ra vonatkozó szabályoknak és eljárásoknak megfelelően.
   2. cikk
   Ez a határozat az elfogadását követő napon lép hatályba.

      Kelt Brüsszelben, 2010. július 12-én.

            a Tanács részéről

            az elnök

         S. LARUELLE

      (1)  HL L 247., 2006.9.9., 32. o.

      (2)  HL L 317., 2000.12.15., 3. o.

      (3)  HL L 209., 2005.8.11., 27. o.


title: A Tanács határozata ( 2008. január 22. ) a Tudományos és Műszaki Bizottság tagjainak kinevezéséről

text:
               26.1.2008

               HU

               Az Európai Unió Hivatalos Lapja

               C 21/2

      A TANÁCS HATÁROZATA

   (2008. január 22.)
   a Tudományos és Műszaki Bizottság tagjainak kinevezéséről
   (2008/C 21/02)
   AZ EURÓPAI UNIÓ TANÁCSA,
   tekintettel az Európai Atomenergia-közösséget létrehozó szerződésre, és különösen annak 134. cikkére,
   tekintettel a Bizottság javaslatára,
   mivel:

               (1)

               2004. november 25-i határozatában (1) a Tanács kinevezte a Tudományos és Műszaki Bizottság tagjait a 2004. május 1-jétől2009. április 30-ig terjedő időszakra. Ugyanakkor a csatlakozás feltételeiről szóló okmány (2) 51. cikkének értelmében a bizottság tagságát teljesen meg kell újítani. Ezért új tagokat kell kinevezni.

               (2)

               Annak érdekében, hogy a Tudományos és Műszaki Bizottság teljes mértékben hasznosítani tudja a feladatai elvégzéséhez szükséges szakértelem széles skáláját, a bizottság a belső szabályai függvényében póttagok részvételét is igénybe veheti ülésein,

         A KÖVETKEZŐKÉPPEN HATÁROZOTT:
   Egyetlen cikk
   A következő személyeket a Tanács a Tudományos és Műszaki Bizottság tagjaivá nevezi ki a 2008. január 22-től2013. január 22-ig terjedő időszakra:

               Bertrand BARRE

               Jānis BĒRZIŅŠ

               Sten BJURSTRÖM

               Michel BOURGUIGNON

               Frank BRISCOE

               Michel CHATELIER

               Pavel CHRÁSKA

               Maurizio CUMO

               Panicos DEMETRIADES

               Daniela DIACONU

               Alan DUNCAN

               Sue ION

               Leonidas KAMARINOPOULOS

               Michael KAUFMANN

               Jørgen KJEMS

               Latchezar Krumov KOSTOV

               Zdeněk KŘÍŽ

               Walter KUTSCHERA

               Peter LÍŠKA

               Carlo LOMBARDI

               José María MARTÍNEZ-VAL PEÑALOSA

               Júlio Martins MONTALVÃO E SILVA

               Jerzy Wiktor NIEWODNICZAŃSKI

               Tom O'FLAHERTY

               Enn REALO

               Francesco ROMANELLI

               Juan Antonio RUBIO RODRIGUEZ

               Michael SAILER

               Rainer SALOMAA

               Jean-Paul SAMAIN

               Edouard SINNER

               Borut SMODIŠ

               Zoltán SZATMÁRY

               Ioan URSU

               Eugenijus USPURAS

               Theofiel VAN RENTERGEM

               Carlos VARANDAS

               Adrianus H. M. VERKOOIJEN

               Andreas M. VERSTEEGH

               Hans-Josef ZIMMER

               Sándor ZOLETNIK

      Kelt Brüsszelben, 2008. január 22-én.

            a Tanács részéről

            az elnök

         A. BAJUK

      (1)  HL C 311., 2004.12.16., 3. o.

      (2)  HL L 157., 2005.6.21., 203. o.


title: 2013/553/EU: Az Európai Parlament határozata ( 2013. április 17. ) a nyolcadik, kilencedik és tizedik Európai Fejlesztési Alap 2011-es pénzügyi évre szóló költségvetésének végrehajtására vonatkozó elszámolások lezárásáról

text:
               16.11.2013

               HU

               Az Európai Unió Hivatalos Lapja

               L 308/159

         AZ EURÓPAI PARLAMENT HATÁROZATA
   (2013. április 17.)
   a nyolcadik, kilencedik és tizedik Európai Fejlesztési Alap 2011-es pénzügyi évre szóló költségvetésének végrehajtására vonatkozó elszámolások lezárásáról
   (2013/553/EU)
   AZ EURÓPAI PARLAMENT,

               —

               tekintettel a Bizottságnak a 2010. évi mentesítés nyomon követéséről szóló jelentésére (COM(2012) 585) és az azt kísérő bizottsági szolgálati munkadokumentumokra (SWD(2012) 330 és SWD(2012) 340),

               —

               tekintettel a nyolcadik, kilencedik és tizedik Európai Fejlesztési Alap 2011. évi pénzügyi kimutatásairól, valamint bevételi és kiadási elszámolásairól szóló jelentésre (COM(2012) 435 – C7-0223/2012),

               —

               tekintettel a Bizottságnak a nyolcadik, kilencedik és tizedik Európai Fejlesztési Alap 2011-es pénzgazdálkodásáról szóló, 2012. április 26-i éves jelentésére,

               —

               tekintettel az Európai Fejlesztési Alapokkal kapcsolatos pénzügyi információkra (COM(2012) 386),

               —

               tekintettel a Számvevőszéknek a nyolcadik, kilencedik és tizedik Európai Fejlesztési Alap által támogatott tevékenységekről szóló, a 2011-es pénzügyi évre vonatkozó éves jelentésére, a Bizottság válaszaival együtt (1), valamint a Számvevőszék különjelentéseire;

               —

               tekintettel a Számvevőszék 2011-es pénzügyi évre vonatkozó, az elszámolás megbízhatóságát, valamint az alapjául szolgáló ügyletek jogszerűségét és szabályszerűségét igazoló, az Európai Unió működéséről szóló szerződés 287. cikke szerinti megbízhatósági nyilatkozatára (2),

               —

               tekintettel az Európai Fejlesztési Alap 2011-es pénzügyi évre vonatkozó tevékenységeinek végrehajtására vonatkozóan a Bizottságnak adandó mentesítésről szóló, 2013. február 4-i tanácsi ajánlásokra (05190/2012 – C7-0083/2013, 05191/2012 – C7-0084/2013, 05192/2012 – C7-0085/2013),

               —

               tekintettel az egyrészről az afrikai, karib-tengeri és csendes-óceáni államok, másrészről az Európai Közösség és tagállamai között, 2000. június 23-án Cotonouban aláírt (3) és 2005. június 25-én Luxembourgban felülvizsgált (4) partnerségi megállapodásra,

               —

               tekintettel a 2007/249/EK tanácsi határozattal (5) módosított, az Európai Közösség és a tengerentúli országok és területek társulásáról szóló, 2001. november 27-i 2001/822/EK tanácsi határozatra („tengerentúli társulási határozat”) (6),

               —

               tekintettel a negyedik AKCS–EK-egyezmény második pénzügyi jegyzőkönyve keretében nyújtott közösségi támogatás finanszírozásáról és igazgatásáról szóló, a tagállamok kormányainak a Tanács keretében ülésező képviselői között létrejött 1995. december 20-i belső megállapodás (7) 33. cikkére,

               —

               tekintettel a 2000. június 23-i, Cotonouban (Benin) aláírt, az afrikai, karibi és csendes-óceáni országok, valamint az Európai Közösség és tagállamai közötti partnerségi megállapodás pénzügyi jegyzőkönyve alapján nyújtandó közösségi támogatás finanszírozásáról és adminisztrációjáról, továbbá az EK-Szerződés negyedik részének hatálya alá tartozó tengerentúli országok és területek számára nyújtandó pénzügyi támogatás elosztásáról szóló, a tagállamok kormányainak a Tanács keretében ülésező képviselői között 2000. szeptember 18-án létrejött belső megállapodás (8) 32. cikkére,

               —

               tekintettel a Bizottság 2010. április 21-i„Adók és a fejlesztés – Együttműködés a fejlődő országokkal a jó adóügyi kormányzás előmozdítása terén” című, és 2011. október 13-i„A harmadik országoknak nyújtott uniós költségvetés-támogatás jövőbeni megközelítése” című közleményére,

               —

               tekintettel az Európai Unió működéséről szóló szerződés 319. cikkére,

               —

               tekintettel a negyedik AKCS–EK-egyezmény szerinti fejlesztésfinanszírozási együttműködésre alkalmazandó 1998. június 16-i pénzügyi szabályzat (9) 74. cikkére,

               —

               tekintettel a 9. Európai Fejlesztési Alapra alkalmazandó 2003. március 27-i pénzügyi szabályzat (10) 119. cikkére,

               —

               tekintettel a 10. Európai Fejlesztési Alapra alkalmazandó pénzügyi szabályzatról szóló, 2008. február 18-i 215/2008/EK tanácsi rendelet (11) 142. cikkére,

               —

               tekintettel eljárási szabályzata 76. cikkére és 77. cikke harmadik francia bekezdésére, valamint VI. mellékletére,

               —

               tekintettel a Költségvetési Ellenőrző Bizottság jelentésére és a Fejlesztési Bizottság véleményére (A7-0062/2013),

               1.

               megállapítja, hogy a nyolcadik, kilencedik és tizedik Európai Fejlesztési Alap végleges éves beszámolója megfelel a Számvevőszék éves jelentésében lévő 2. táblázatban szereplő adatoknak;

               2.

               jóváhagyja a nyolcadik, kilencedik és tizedik Európai Fejlesztési Alap 2011-es pénzügyi évre vonatkozó elszámolásának lezárását;

               3.

               utasítja elnökét, hogy továbbítsa ezt a határozatot a Tanácsnak, a Bizottságnak, az Európai Unió Bíróságának, a Számvevőszéknek és az Európai Beruházási Banknak, valamint gondoskodjon az Európai Unió Hivatalos Lapjában való közzétételéről (L sorozat).

            az elnök

         Martin SCHULZ

            a főtitkár

         Klaus WELLE

      (1)  HL C 344., 2012.11.12., 243. o.

      (2)  HL C 348., 2012.11.14., 130. o.

      (3)  HL L 317., 2000.12.15., 3. o.

      (4)  HL L 287., 2005.10.28., 4. o.

      (5)  HL L 109., 2007.4.26., 33. o.

      (6)  HL L 314., 2001.11.30., 1. o. és HL L 324., 2001.12.7., 1. o.

      (7)  HL L 156., 1998.5.29., 108. o.

      (8)  HL L 317., 2000.12.15., 355. o.

      (9)  HL L 191., 1998.7.7., 53. o.

      (10)  HL L 83., 2003.4.1., 1. o.

      (11)  HL L 78., 2008.3.19., 1. o.


title: Az Európai Parlament (EU, Euratom) 2016/1603 határozata (2016. április 28.) a Fúziósenergia-fejlesztési és ITER Európai Közös Vállalkozás 2014-es pénzügyi évre szóló költségvetésének végrehajtására vonatkozó mentesítésről

text:
               14.9.2016

               HU

               Az Európai Unió Hivatalos Lapja

               L 246/438

         AZ EURÓPAI PARLAMENT (EU, EURATOM) 2016/1603 HATÁROZATA
   (2016. április 28.)
   a Fúziósenergia-fejlesztési és ITER Európai Közös Vállalkozás 2014-es pénzügyi évre szóló költségvetésének végrehajtására vonatkozó mentesítésről
   AZ EURÓPAI PARLAMENT,

               —

               tekintettel a Fúziósenergia-fejlesztési és ITER Európai Közös Vállalkozás 2014-es pénzügyi évre vonatkozó végleges éves beszámolójára,

               —

               tekintettel a Számvevőszéknek a Fúziósenergia-fejlesztési és ITER Európai Közös Vállalkozás 2014-es pénzügyi évre vonatkozó éves beszámolójáról szóló jelentésére, a közös vállalkozás válaszával együtt (1),

               —

               tekintettel a Számvevőszéknek a 2014-es pénzügyi évre vonatkozóan az elszámolás megbízhatóságát, valamint az alapjául szolgáló ügyletek jogszerűségét és szabályszerűségét igazoló, az Európai Unió működéséről szóló szerződés 287. cikke szerinti megbízhatósági nyilatkozatára (2),

               —

               tekintettel a közös vállalkozásnak a 2014-es pénzügyi évre szóló költségvetése végrehajtására vonatkozó felelőssége alóli mentesítéséről szóló, 2016. február 12-i tanácsi ajánlásra (05587/2016 – C8-0052/2016),

               —

               tekintettel az Európai Unió működéséről szóló szerződés 319. cikkére,

               —

               tekintettel az Európai Atomenergia-közösséget létrehozó szerződés 106a. cikkére,

               —

               tekintettel az Unió általános költségvetésére alkalmazandó pénzügyi szabályokról és az 1605/2002/EK, Euratom tanácsi rendelet hatályon kívül helyezéséről szóló, 2012. október 25-i 966/2012/EU, Euratom európai parlamenti és tanácsi rendeletre (3) és különösen annak 208. cikkére,

               —

               tekintettel a Fúziósenergia-fejlesztési és ITER Európai Közös Vállalkozás létrehozásáról és részére kedvezmények nyújtásáról szóló, 2007. március 27-i 2007/198/Euratom tanácsi határozatra (4) és különösen annak 5. cikke (3) bekezdésére,

               —

               tekintettel az Európai Közösségek általános költségvetésére alkalmazandó költségvetési rendeletről szóló 1605/2002/EK, Euratom tanácsi rendelet 185. cikkében említett szervekre vonatkozó költségvetési keretrendeletről szóló, 2002. november 19-i 2343/2002/EK, Euratom bizottsági rendeletre (5),

               —

               tekintettel a 966/2012/EU, Euratom európai parlamenti és tanácsi rendelet 208. cikkében említett szervekre vonatkozó pénzügyi keretszabályzatról szóló, 2013. szeptember 30-i 1271/2013/EU felhatalmazáson alapuló bizottsági rendeletre (6),

               —

               tekintettel eljárási szabályzata 94. cikkére és V. mellékletére,

               —

               tekintettel a Költségvetési Ellenőrző Bizottság jelentésére (A8-0097/2016),

               1.

               elhalasztja a Fúziósenergia-fejlesztési és ITER Európai Közös Vállalkozás igazgatója számára a közös vállalkozás 2014-es pénzügyi évre szóló költségvetésének végrehajtására vonatkozó mentesítés megadásáról szóló határozatát;

               2.

               megjegyzéseit a mellékelt állásfoglalásban foglalja össze;

               3.

               utasítja elnökét, hogy továbbítsa ezt a határozatot, valamint az annak szerves részét képező állásfoglalást a Fúziósenergia-fejlesztési és ITER Európai Közös Vállalkozás igazgatójának, a Tanácsnak, a Bizottságnak és a Számvevőszéknek és gondoskodjon az Európai Unió Hivatalos Lapjában (L sorozat) való közzétételükről.

            az elnök

         Martin SCHULZ

            a főtitkár

         Klaus WELLE

      (1)  HL C 422., 2015.12.17., 33. o.

      (2)  HL C 422., 2015.12.17., 34. o.

      (3)  HL L 298., 2012.10.26., 1. o.

      (4)  HL L 90., 2007.3.30., 58. o.

      (5)  HL L 357., 2002.12.31., 72. o.

      (6)  HL L 328., 2013.12.7., 42. o.


title: A Tanács (EU) 2015/1734 határozata (2015. szeptember 18.) a Nemzetközi Vasúti Fuvarozásügyi Államközi Szervezet (OTIF) 12. közgyűlésén a Nemzetközi Vasúti Fuvarozási Egyezménynek (COTIF) és függelékeinek egyes módosításaira vonatkozóan az Európai Unió nevében képviselendő álláspont meghatározásáról

text:
               29.9.2015

               HU

               Az Európai Unió Hivatalos Lapja

               L 252/43

         A TANÁCS (EU) 2015/1734 HATÁROZATA
   (2015. szeptember 18.)
   a Nemzetközi Vasúti Fuvarozásügyi Államközi Szervezet (OTIF) 12. közgyűlésén a Nemzetközi Vasúti Fuvarozási Egyezménynek (COTIF) és függelékeinek egyes módosításaira vonatkozóan az Európai Unió nevében képviselendő álláspont meghatározásáról
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 91. cikkére, összefüggésben 218. cikke (9) bekezdésével,
   tekintettel az Európai Bizottság javaslatára,
   mivel:

               (1)

               Az Unió a 2013/103/EU határozattal (1) csatlakozott az 1999. június 3-i vilniusi jegyzőkönyvvel módosított, 1980. május 9-i Nemzetközi Vasúti Fuvarozási Egyezményhez (a továbbiakban: COTIF-egyezmény).

               (2)

               Ciprus és Málta kivételével valamennyi tagállam szerződő fele a COTIF-egyezménynek, és alkalmazza azt.

               (3)

               A COTIF-egyezmény 13. cikke 1. §-a a) pontjának megfelelően létrehozott közgyűlésnek (a továbbiakban: közgyűlés) 2015. szeptember 29–30. között tartandó 12. ülésszakán döntenie kell bizonyos, a COTIF-egyezmény, valamint annak D. függelékét (Egységes szabályok a nemzetközi vasúti forgalomban engedélyezett járművekre vonatkozó szerződésekre vonatkozóan – CUV), F. függelékét (Egységes szabályok a nemzetközi vasúti forgalomban történő felhasználásra szánt vasúti vagy villamosvasúti pályaépítő anyagra alkalmazandó műszaki szabványok ellenőrzésére és egységes műszaki előírások elfogadására vonatkozóan – APTU) és G. függelékét (Egységes szabályok a nemzetközi forgalomban használt vasúti vagy villamosvasúti pályaépítő anyag műszaki engedélyére vonatkozóan – ATMF) érintő módosításokról.

               (4)

               Az egyes pontokkal kapcsolatban képviselendő uniós álláspontot a Szerződés 218. cikke (9) bekezdésének megfelelően kell elfogadni, mivel a szóban forgó módosításokról a közgyűlésben hozandó határozatok olyan joghatással bíró jogi aktusok, amelyek tárgya az Unió hatáskörébe tartozik.

               (5)

               A COTIF-egyezmény módosításainak célja egyrészt a műszaki szakértők bizottsága feladatainak aktualizálása és az „üzembentartó” fogalmának meghatározására történő hivatkozásnak az uniós jogszabályoknak megfelelően való frissítése, másrészt a Nemzetközi Vasúti Fuvarozásügyi Államközi Szervezet (OTIF) egyes finanszírozási, ellenőrzési és jelentéstételi szabályainak módosítása, illetve egyes kisebb adminisztratív változtatás bevezetése.

               (6)

               A D. függelékre (CUV) vonatkozó, az OTIF főtitkára által előterjesztett módosítások célja az üzembentartó és a karbantartásért felelős szervezet feladatainak pontosítása a nemzetközi vasúti forgalomban engedélyezett járművekre vonatkozó szerződésekben.

               (7)

               A z F. függelék (APTU) és a G. függelék (ATMF) módosításának célja az alkalmazási körnek az „egyéb vasúti vagy villamosvasúti pályaépítő anyagra” való hivatkozás elhagyásával való egyértelműbbé tétele.

               (8)

               A COTIF-egyezmény D. függelékének (CUV), F. függelékének (APTU) és G. függelékének (ATMF), valamint a magának a COTIF-egyezménynek a módosításaiaz Unió hatáskörébe tartoznak, és összhangban állnak az Unió jogrendjével és stratégiai célkitűzéseivel, ezért helyénvaló, hogy az Unió támogassa őket.

               (9)

               Az Unió 12. közgyűlésen képviselendő álláspontjának ezért az ehhez a határozathoz csatolt mellékleten kell alapulnia,

         ELFOGADTA EZT A HATÁROZATOT:
   1. cikk
   (1)   A COTIF-egyezmény keretében összehívott 12. közgyűlésen az Európai Unió nevében képviselendő álláspont megfelel az e határozat mellékletében foglaltaknak.
   (2)   Az e határozat mellékletében szereplő kisebb módosításokat az Uniót a közgyűlésben képviselő küldöttek a Tanács további határozata nélkül elfogadhatják.
   2. cikk
   A 12. közgyűlés határozatait elfogadásukat követően– hatálybalépésük napját megjelölve – közzé kell tenni az Európai Unió Hivatalos Lapjában.
   3. cikk
   Ez a határozat elfogadásának napján lép hatályba.

      Kelt Brüsszelben, 2015. szeptember 18-án.

            a Tanács részéről

            az elnök

         C. DIESCHBOURG

      (1)  A Tanács 2013/103/EU határozata (2011. június 16.) az Európai Uniónak az 1999. június 3-i vilniusi jegyzőkönyvvel módosított, 1980. május 9-i nemzetközi vasúti fuvarozási egyezményhez (COTIF) való csatlakozásáról szóló, az Európai Unió és a Nemzetközi Vasúti Fuvarozásügyi Államközi Szervezet közötti megállapodás aláírásáról és megkötéséről (HL L 51., 2013.2.23., 1. o.).

      MELLÉKLET
      1.   Hivatkozott dokumentumok
      A COTIF egyezmény és függelékei módosításáról szóló dokumentumok elérhetőek az OTIF weboldalán:
      http://www.otif.org/en/law/general-assembly/working-documents-concerning-revision-of-cotif.html.
      2.   A napirendi pontokkal kapcsolatos megjegyzések és álláspontok

         1. napirendi pont: Az elnök és az alelnökök megválasztása

      Dokumentum: nincs.
      Szavazati jog gyakorlása: tagállamok.
      Összehangolt álláspont: nincs.

         2. napirendi pont: A napirend elfogadása

      Dokumentumok: AG 12/2, AG 12/2 Add.1.
      Szavazati jog gyakorlása: tagállamok.
      Összehangolt álláspont: nincs.

         3. napirendi pont: A meghatalmazásokat ellenőrző bizottság megalakítása

      Dokumentum: nincs.
      Szavazati jog gyakorlása: tagállamok.
      Összehangolt álláspont: nincs.

         4. napirendi pont: A szükségesnek ítélt bizottságok kijelölése és munkájának megszervezése

      Dokumentum: nincs.
      Szavazati jog gyakorlása: tagállamok.
      Összehangolt álláspont: nincs.

         5. napirendi pont: Főtitkár választása a 2016. január 1-jétől2018. december 31-ig tartó időszakra

      Dokumentumok: AG 12/5, AG 12/5.1, AG 12/5.2.
      Szavazati jog gyakorlása: tagállamok.
      Összehangolt álláspont: nincs.
      Mindkét jelölt uniós tagállamból származik (Ausztria és Franciaország).

         6. napirendi pont: Az OTIF tagjai – általános helyzet

      Dokumentum: AG 12/6.
      Szavazati jog gyakorlása: nem alkalmazandó.
      Összehangolt álláspont: nincs.

         7. napirendi pont: Költségvetési keret

      Dokumentumok: AG 12/7.1, AG 12/7.2.
      Szavazati jog gyakorlása: tagállamok.
      Összehangolt álláspont: nincs.

         8. napirendi pont: A COTIF részleges felülvizsgálata – alapegyezmény

      Dokumentumok: AG 12/8, AG 12/8 Add. 1, AG 12/8 Add. 2.
      Szavazati jog gyakorlása: tagállamok.
      Összehangolt álláspont:

                  A 3. cikk (Nemzetközi együttműködés) módosításai támogatandók (az „Európai Közösség” kifejezést az „Európai Unió” kifejezéssel helyettesítő szerkesztési változtatás).

                  A 12. cikk (Ítéletek végrehajtása. Melléklet) módosításai támogatandók, mivel az „üzembentartó” fogalommeghatározásának az uniós jogszabályoknak megfelelő módosítására irányulnak.

                  A 20. cikk (A műszaki szakértők bizottsága) módosításai támogatandók, mivel e módosítások szükségesek az APTU és az ATMF függelékben foglalt egységes szabályok uniós szabályoknak megfelelő naprakésszé tételéhez.

            Egyéb módosítások: nincs uniós álláspont.

         9. napirendi pont: A B. függelék (CIM UR) részleges felülvizsgálata

      Dokumentum: AG 12/9.
      Szavazati jog gyakorlása: tagállamok.
      Összehangolt álláspont: a függelék felülvizsgálatára irányuló munka eredményeiről és folytatásáról készült főtitkári jelentés tudomásulvétele.

         10. napirendi pont: Az F. függelék (CUV UR) részleges felülvizsgálata

      Dokumentumok: AG 12/10, AG 12/10 Add. 1, AG 12/10 Add. 2, AG 12/10 Add. 3.
      Szavazati jog gyakorlása: EU.
      Összehangolt álláspont:

                  A 9. cikk és a magyarázó jelentés módosításait – összhangban az OTIF felülvizsgálati bizottságának 25. ülésén képviselt uniós állásponttal (1) – támogatni kell, mivel az uniós jogszabályokkal való összhang érdekében pontosítják az üzembentartó és a karbantartásért felelős szervezet feladatait.

                  A tagállamok és a vasúti ágazat képviselőiből álló európai uniós munkacsoport a 2014. november 26-i ülésén megvitatta és támogatta Németországnak az AG 12/10 Add. 3 dokumentumban előterjesztett javaslatát egy új 1a. cikk bevezetésére. Hasonló rendelkezés a CIM-ben is van (2. cikk – Közjogi rendelkezések). Ennek megfelelően ezt a javaslatot is támogatni kell.

         11. napirendi pont: Az F. függelék (APTU UR) részleges felülvizsgálata

      Dokumentum: AG 12/11.
      Szavazati jog gyakorlása: EU.
      Összehangolt álláspont: a 3. cikk módosításait, melyek célja az alkalmazási körnek az „egyéb vasúti vagy villamosvasúti pályaépítő anyagra” való hivatkozás elhagyásával való egyértelműbbé tétele, továbbá a magyarázó jelentés megfelelő módosításait támogatni kell.

         12. napirendi pont: A G. függelék felülvizsgálata (ATMF UR)

      Dokumentum: AG 12/12.
      Szavazati jog gyakorlása: EU.
      Összehangolt álláspont: az 1. és a 3. cikk módosításait, melyek célja az alkalmazási körnek az „egyéb vasúti vagy villamosvasúti pályaépítő anyagra” való hivatkozás elhagyásával való egyértelműbbé tétele, továbbá a magyarázó jelentés megfelelő módosításait támogatni kell.

         13. napirendi pont: Felülvizsgált és egységes szerkezetbe foglalt magyarázó jelentés

      Dokumentumok: AG 12/13, AG 12/13 Add.1–10.
      Szavazati jog gyakorlása: tagállamok.
      Összehangolt álláspont: a felülvizsgált és egységes szerkezetbe foglalt magyarázó jelentés tudomásulvétele és a Főtitkár megbízása a közgyűlés jelenlegi ülésén elfogadott azon magyarázatoknak a szövegbe történő felvételére, amelyek a COTIF és függelékeinek az ülésen elfogadott módosításaira vonatkoznak. Mindazonáltal a 3a. és a 10. cikkről szóló magyarázat második mondatából törölni kell az ECM tevékenységeire vonatkozó alábbi részt: „…apply to the activities of the ECM, or…”. Ezen túlmenően a német nyelvi változatban a 15. cikk 1. §-áról szóló magyarázat második mondata a következőképpen módosul:

         „In Übereinstimmung mit den gängigen Verfahren verschiedener Vertragsstaaten und zur expliziteren Klarstellung der Pflichten des Halters, obliegt dem Halter die Verpflichtung, den ihm zugeordneten Fahrzeugen eine ECM zuzuweisen.”

         14. napirendi pont: Egységes vasúti szabályozás

      Dokumentum: AG 12/14.
      Szavazati jog gyakorlása: tagállamok.
      Összehangolt álláspont: nincs.

         15. napirendi pont: Jelentés az igazgatási bizottság 2012. október 1-je és 2015. szeptember 30-a közötti időszakban végzett tevékenységéről

      Dokumentum: AG 12/15.
      Szavazati jog gyakorlása: tagállamok.
      Összehangolt álláspont: nincs.

         16. napirendi pont: Az igazgatási bizottság megválasztása a 2015. október 1-je és 2018. szeptember 30-a közötti időszakra (összetétel és az elnök)

      Dokumentum: AG 12/16.
      Szavazati jog gyakorlása: tagállamok.
      Összehangolt álláspont: nincs.

         17. napirendi pont: A közgyűlés 13. ülésének tervezett időpontja

      Dokumentum: nincs.
      Szavazati jog gyakorlása: nem alkalmazandó.
      Összehangolt álláspont: nincs.

         18. napirendi pont: Egyéb

      Dokumentum: nincs
      Szavazati jog gyakorlása: szükség szerint a helyszínen kialakítandó.
      Összehangolt álláspont: szükség szerint a helyszínen kialakítandó.

         19. napirendi pont: A közgyűlés más feladatai

      Dokumentum: nincs
      Szavazati jog gyakorlása: szükség szerint a helyszínen kialakítandó.
      Összehangolt álláspont: szükség szerint a helyszínen kialakítandó.

         20. napirendi pont: Bizottsági jelentések, ha szükséges

      Dokumentum: nincs
      Szavazati jog gyakorlása: szükség szerint a helyszínen kialakítandó.
      Összehangolt álláspont: szükség szerint a helyszínen kialakítandó.

         21. napirendi pont: Határozatok, megbízások, ajánlások és egyéb közgyűlési dokumentumok elfogadása (végső szövegváltozat)

      Dokumentum: nincs
      Szavazati jog gyakorlása: tagállamok.
      Összehangolt álláspont: szükség szerint a helyszínen kialakítandó.

         (1)  A Tanács 2014. június 24-i 2014/699/EU határozata az OTIF felülvizsgálati bizottságának 25. ülésén a Nemzetközi Vasúti Fuvarozási Egyezménynek (COTIF) és függelékeinek egyes módosításaira vonatkozóan az Európai Unió nevében képviselendő álláspont meghatározásáról (HL L 293., 2014.10.9., 26. o.).


title: A Tanács határozata (2015. június 26.) az Európai Unió 2015-ös pénzügyi évre vonatkozó, az Európai Stratégiai Beruházási Alapról, valamint az 1291/2013/EU és az 1316/2013/EU rendelet módosításáról szóló európai parlamenti és tanácsi rendeletjavaslatot kísérő 1. sz. költségvetés-módosítási tervezetéről szóló tanácsi álláspont elfogadásáról

text:
               30.6.2015

               HU

               Az Európai Unió Hivatalos Lapja

               C 214/2

         A TANÁCS HATÁROZATA
   (2015. június 26.)
   az Európai Unió 2015-ös pénzügyi évre vonatkozó, az Európai Stratégiai Beruházási Alapról, valamint az 1291/2013/EU és az 1316/2013/EU rendelet módosításáról szóló európai parlamenti és tanácsi rendeletjavaslatot kísérő 1. sz. költségvetés-módosítási tervezetéről szóló tanácsi álláspont elfogadásáról
   (2015/C 214/02)
   AZ EURÓPAI UNIÓ TANÁCSA,
   tekintettel az Európai Atomenergia-közösséget létrehozó szerződéssel és különösen annak 106a. cikkével együtt értelmezett, az Európai Unió működéséről szóló szerződésre és különösen annak 314. cikkére,
   tekintettel az Unió általános költségvetésére alkalmazandó pénzügyi szabályokról és az 1605/2002/EK, Euratom tanácsi rendelet hatályon kívül helyezéséről szóló, 2012. október 25-i 966/2012/EU, Euratom európai parlamenti és tanácsi rendeletre (1) és különösen annak 41. cikkére,
   mivel:

         A KÖVETKEZŐKÉPPEN HATÁROZOTT:
   Egyetlen cikk
   A Tanács 2015. június 26-án elfogadta az Európai Unió 2015-ös pénzügyi évre vonatkozó 1. sz. költségvetés-módosítási tervezetéről szóló tanácsi álláspontot.
   A teljes szöveg megtekinthető a Tanács honlapján és letölthető onnan: http://www.consilium.europa.eu/

      Kelt Brüsszelben, 2015. június 26-án.

            a Tanács részéről

            az elnök

         E. RINKĒVIČS

      (1)  HL L 298., 2012.10.26., 1. o.

      (2)  HL L 69., 2015.3.13., 1. o.


title: A Bizottság (EU) 2016/2003 határozata (2016. november 14.) a 2009/300/EK, a 2011/263/EU, a 2011/264/EU, a 2011/382/EU, a 2011/383/EU, a 2012/720/EU és a 2012/721/EU határozatnak az egyes termékekre vonatkozó uniós ökocímke odaítélésével kapcsolatos ökológiai kritériumok érvényességének meghosszabbítása céljából történő módosításáról (az értesítés a C(2016) 7218. számú dokumentummal történt) (EGT-vonatkozású szöveg )

text:
               16.11.2016

               HU

               Az Európai Unió Hivatalos Lapja

               L 308/59

         A BIZOTTSÁG (EU) 2016/2003 HATÁROZATA
   (2016. november 14.)
   a 2009/300/EK, a 2011/263/EU, a 2011/264/EU, a 2011/382/EU, a 2011/383/EU, a 2012/720/EU és a 2012/721/EU határozatnak az egyes termékekre vonatkozó uniós ökocímke odaítélésével kapcsolatos ökológiai kritériumok érvényességének meghosszabbítása céljából történő módosításáról

         (az értesítés a C(2016) 7218. számú dokumentummal történt)

   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az uniós ökocímkéről szóló, 2009. november 25-i 66/2010/EK európai parlamenti és tanácsi rendeletre (1) és különösen annak 8. cikke (3) bekezdésének c) pontjára,
   az Európai Unió ökocímkézésért felelős bizottságával folytatott konzultációt követően,
   mivel:

               (1)

               A 2009/300/EK bizottsági határozat (2)2016. december 31-én hatályát veszti.

               (2)

               A 2011/263/EU bizottsági határozat (3)2016. december 31-én hatályát veszti.

               (3)

               A 2011/264/EU bizottsági határozat (4)2016. december 31-én hatályát veszti.

               (4)

               A 2011/382/EU bizottsági határozat (5)2016. december 31-én hatályát veszti.

               (5)

               A 2011/383/EU bizottsági határozat (6)2016. december 31-én hatályát veszti.

               (6)

               A 2012/720/EU bizottsági határozat (7)2016. november 14-én hatályát veszti.

               (7)

               A 2012/721/EU bizottsági határozat (8)2016. november 14-én hatályát veszti.

               (8)

               Sor került a 2009/300/EK, a 2011/263/EU, a 2011/264/EU, a 2011/382/EU, a 2011/383/EU, a 2012/720/EU és a 2012/721/EU határozatban rögzített, jelenleg hatályos ökológiai kritériumok, valamint a kapcsolódó értékelési és ellenőrzési követelmények értékelésére, amely megerősítette azok relevanciáját és megfelelőségét. Mivel az említett határozatokban megállapított ökológiai kritériumok, valamint a kapcsolódó értékelési és ellenőrzési követelmények új felülvizsgálata még nem zárult le, indokolt ezen ökológiai kritériumok, valamint a kapcsolódó értékelési és ellenőrzési követelmények érvényességének időtartamát 2017. december 31-ig meghosszabbítani. Ezért a 2009/300/EK, a 2011/263/EU, a 2011/264/EU, a 2011/382/EU, a 2011/383/EU, a 2012/720/EU és a 2012/721/EU határozatot ennek megfelelően módosítani kell.

               (9)

               Az e határozatban foglalt intézkedések összhangban vannak a 66/2010/EK rendelet 16. cikkében létrehozott bizottság véleményével,

         ELFOGADTA EZT A HATÁROZATOT:
   1. cikk
   A 2009/300/EK határozat 3. cikke helyébe a következő szöveg lép:

      „3. cikk
      A »televíziók« termékcsoportra vonatkozó ökológiai kritériumok, valamint a kapcsolódó értékelési és ellenőrzési követelmények 2017. december 31-ig érvényesek.”

   2. cikk
   A 2011/263/EU határozat 4. cikke helyébe a következő szöveg lép:

      „4. cikk
      A »gépi mosogatószerek« termékcsoportra vonatkozó ökológiai kritériumok, valamint a kapcsolódó értékelési és ellenőrzési követelmények 2017. december 31-ig érvényesek.”

   3. cikk
   A 2011/264/EU határozat 4. cikke helyébe a következő szöveg lép:

      „4. cikk
      A »mosószerek« termékcsoportra vonatkozó ökológiai kritériumok, valamint a kapcsolódó értékelési és ellenőrzési követelmények 2017. december 31-ig érvényesek.”

   4. cikk
   A 2011/382/EU határozat 4. cikke helyébe a következő szöveg lép:

      „4. cikk
      A »kézi mosogatószerek« termékcsoportra vonatkozó ökológiai kritériumok, valamint a kapcsolódó értékelési és ellenőrzési követelmények 2017. december 31-ig érvényesek.”

   5. cikk
   A 2011/383/EU határozat 4. cikke helyébe a következő szöveg lép:

      „4. cikk
      Az »általános tisztítószerek és a szaniterhelyiségek tisztításához használt tisztítószerek« termékcsoportra vonatkozó ökológiai kritériumok, valamint a kapcsolódó értékelési és ellenőrzési követelmények 2017. december 31-ig érvényesek.”

   6. cikk
   A 2012/720/EU határozat 3. cikke helyébe a következő szöveg lép:

      „3. cikk
      Az »automata mosogatógépekhez való, ipari és intézményi felhasználásra szánt mosogatószerek« termékcsoportra vonatkozó ökológiai kritériumok, valamint a kapcsolódó értékelési és ellenőrzési követelmények 2017. december 31-ig érvényesek.”

   7. cikk
   A 2012/721/EU határozat 3. cikke helyébe a következő szöveg lép:

      „3. cikk
      Az »ipari és intézményi felhasználásra szánt mosószerek« termékcsoportra vonatkozó ökológiai kritériumok, valamint a kapcsolódó értékelési és ellenőrzési követelmények 2017. december 31-ig érvényesek.”

   8. cikk
   Ennek a határozatnak a tagállamok a címzettjei.

      Kelt Brüsszelben, 2016. november 14-én.

            a Bizottság részéről

         Karmenu VELLA

            a Bizottság tagja

      (1)  HL L 27., 2010.1.30., 1. o.

      (2)  A Bizottság 2009. március 12-i 2009/300/EK határozata a televíziókra vonatkozó közösségi ökocímke odaítélésével kapcsolatos ökológiai kritériumok megállapításáról (HL L 82., 2009.3.28., 3. o.).

      (3)  A Bizottság 2011. április 28-i 2011/263/EU határozata a gépi mosogatószerek uniós ökocímkéjének odaítélésére vonatkozó ökológiai kritériumok megállapításáról (HL L 111., 2011.4.30., 22. o.).

      (4)  A Bizottság 2011. április 28-i 2011/264/EU határozata a mosószerek uniós ökocímkéjének odaítélésére vonatkozó ökológiai kritériumok megállapításáról (HL L 111., 2011.4.30., 34. o.).

      (5)  A Bizottság 2011. június 24-i 2011/382/EU határozata a kézi mosogatószerek uniós ökocímkéjének odaítélésére vonatkozó ökológiai kritériumok megállapításáról (HL L 169., 2011.6.29., 40. o.).

      (6)  A Bizottság 2011. június 28-i 2011/383/EU határozata az általános tisztítószerek és a szaniterhelyiségek tisztításához használt tisztítószerek uniós ökocímkéjének odaítélésére vonatkozó ökológiai kritériumok megállapításáról (HL L 169., 2011.6.29., 52. o.).

      (7)  A Bizottság 2012. november 14-i 2012/720/EU határozata az automata mosogatógépekhez való, ipari és intézményi felhasználásra szánt mosogatószerek uniós ökocímkéjének odaítélésére vonatkozó ökológiai kritériumok megállapításáról (HL L 326., 2012.11.24., 25. o.).

      (8)  A Bizottság 2012. november 14-i 2012/721/EU határozata az ipari és intézményi felhasználásra szánt mosószerek uniós ökocímkéjének odaítélésére vonatkozó ökológiai kritériumok megállapításáról (HL L 326., 2012.11.24., 38. o.).


title: A Tanács (EU) 2016/1234 határozata (2016. július 26.) a Régiók Bizottságának az Olasz Köztársaság által javasolt két póttagja kinevezéséről

text:
               28.7.2016

               HU

               Az Európai Unió Hivatalos Lapja

               L 202/42

         A TANÁCS (EU) 2016/1234 HATÁROZATA
   (2016. július 26.)
   a Régiók Bizottságának az Olasz Köztársaság által javasolt két póttagja kinevezéséről
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 305. cikkére,
   tekintettel az olasz kormány javaslatára,
   mivel:

               (1)

               A Tanács 2015. január 26-án, 2015. február 5-én, illetve 2015. június 23-án elfogadta a Régiók Bizottsága tagjainak és póttagjainak a 2015. január 26-tól2020. január 25-ig tartó időszakra történő kinevezéséről szóló (EU) 2015/116 (1), (EU) 2015/190 (2), illetve (EU) 2015/994 (3) határozatot.

               (2)

               A Régiók Bizottsága két póttagjának helye megüresedett, miután lejárt az a mandátum, amelynek alapján Carlo FIDANZA-t (Assessore di Veleso (CO)) és Giuseppe VARACALLI-t (Sindaco del Comune di Gerace (RC)) tagnak javasolták.

         ELFOGADTA EZT A HATÁROZATOT:
   1. cikk
   A Tanács a hivatali idő hátralévő részére, azaz 2020. január 25-ig, a Régiók Bizottsága póttagjává nevezi ki a következő személyeket:

               —

               Carlo FIDANZA, Consigliere del Comune di Rosazza (BI) (mandátumváltozás),

               —

               Giuseppe VARACALLI, Consigliere del Comune di Gerace (RC) (mandátumváltozás).

         2. cikk
   Ez a határozat az elfogadásának napján lép hatályba.

      Kelt Brüsszelben, 2016. július 26-án.

            a Tanács részéről

            az elnök

         M. LAJČÁK

      (1)  A Tanács 2015. január 26-i (EU) 2015/116 határozata a Régiók Bizottsága tagjainak és póttagjainak a 2015. január 26-tól2020. január 25-ig tartó időszakra történő kinevezéséről (HL L 20., 2015.1.27., 42. o.).

      (2)  A Tanács 2015. február 5-i (EU) 2015/190 határozata a Régiók Bizottsága tagjainak és póttagjainak a 2015. január 26-tól2020. január 25-ig tartó időszakra történő kinevezéséről (HL L 31., 2015.2.7., 25. o.).

      (3)  A Tanács 2015. június 23-i (EU) 2015/994 határozata a Régiók Bizottsága tagjainak és póttagjainak a 2015. január 26-tól2020. január 25-ig tartó időszakra történő kinevezéséről (HL L 159., 2015.6.25., 70. o.).


title: A Bizottság (EU) 2017/1441 határozata (2017. június 30.) a Lengyelország által „Támogatási program tejtermelők számára” címen bejelentett támogatási programról (No SA.45447 (2016/C) (ex 2016/N)) (az értesítés a C(2017) 4359. számú dokumentummal történt)

text:
               9.8.2017

               HU

               Az Európai Unió Hivatalos Lapja

               L 206/8

         A BIZOTTSÁG (EU) 2017/1441 HATÁROZATA
   (2017. június 30.)
   a Lengyelország által „Támogatási program tejtermelők számára” címen bejelentett támogatási programról (No SA.45447 (2016/C) (ex 2016/N))

         (az értesítés a C(2017) 4359. számú dokumentummal történt)

   (Csak a lengyel nyelvű változat hiteles)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre és különösen annak 108. cikke (2) bekezdésének első albekezdésére,
   miután felkérte az érdekelt feleket, hogy nyújtsák be észrevételeiket a fent említett rendelkezésnek megfelelően,
   mivel:
   1.   AZ ELJÁRÁS

               (1)

               2016. május 23-i levelével Lengyelország, az EUMSZ 108. cikkének (3) bekezdésével összhangban, tejtermelők számára létrehozott támogatási programot jelentett be (a továbbiakban: támogatási program).

               (2)

               2016. június 1-jei levelével Lengyelország további információkat nyújtott. 2016. július 11-én a Bizottság levélben további információkat kért, amelyeket a lengyel hatóságok 2016. július 15-i levelükben biztosítottak.

               (3)

               A Bizottság 2016. szeptember 16-i levelében (1) (a továbbiakban: az eljárás megindításáról szóló határozat) értesítette Lengyelországot, hogy a támogatásra vonatkozóan az EUMSZ 108. cikkének (2) bekezdése szerinti eljárás megindításáról határozott. Ugyanebben a levelében a Bizottság kifejezte arra vonatkozó kétségeit, hogy a támogatási program összeegyeztethető-e a belső piaccal.

               (4)

               Lengyelország 2016. október 12-én kelt levelében információkat nyújtott be az eljárás megindításáról szóló határozattal kapcsolatban.

               (5)

               Az eljárás megindításáról szóló határozatot közzétették az Európai Unió Hivatalos Lapjában
                   (2). A Bizottság felkérte az érdekelt feleket, hogy egy hónapon belül tegyék meg észrevételeiket.

               (6)

               A Bizottság az érdekelt felektől nem kapott észrevételt, és erről 2017. január 13-i levelében tájékoztatta Lengyelországot.

               (7)

               2016. november 14-én és 2017. január 13-án a Bizottság levélben további információkat kért Lengyelországtól. E levelekre Lengyelország 2017. január 20-i levelében válaszolt.

         2.   HÁTTÉR-INFORMÁCIÓK

               (8)

               A tej- és tejtermékágazatban a termelés mennyiségi korlátozása (a továbbiakban: tejkvótarendszer) sok éven át alapvető piacpolitikai eszköz volt. 1984-ben vezették be, és többször is meghosszabbították, legutóbb az 1234/2007/EK tanácsi rendelettel (3) (a továbbiakban: egységes KPSZ-rendelet) 2015. március 31-ig. Az utolsó kvótaév ezért 2014–2015. volt. A tejkvótarendszer elsődleges célja az volt, hogy az adott piacon csökkentse a kereslet és kínálat közötti egyensúlyhiányt, valamint az ebből származó strukturális többleteket, és így kedvezőbb piaci egyensúlyt teremtsen. Egy bizonyos garantált küszöbérték fölött a közvetlenül fogyasztásra begyűjtött vagy értékesített tej mennyiségére illetéket vetettek ki. Az illetéket a tagállamoknak akkor kellett megfizetniük, amint a nemzeti kvótát túllépték. A tagállamok a nemzeti kvótájuk túllépésének megfelelő illetéket egy 1 %-os átalányösszeg visszatartásával befizették az Európai Mezőgazdasági Garanciaalapba (EMGA); a visszatartott összeg arra szolgált, hogy abból fedezni lehessen egyes termelők esetleges csődeseteit vagy végleges képtelenségüket arra, hogy megfizessék az esedékes illetékből rájuk eső hozzájárulást. Ezt követően a tagállamoknak a fizetés terhét meg kellett osztaniuk azon termelők között, amelyek hozzájárultak a túltermeléshez. E termelők pedig az érintett tagállam előtt – azon tény alapján, hogy túllépték a rendelkezésükre álló mennyiséget – felelősek voltak az esedékes illetékből rájuk eső hozzájárulás megfizetéséért. (4)

               (9)

               A 2014–2015-ös kvótaévre Lengyelországban a nagykereskedelmi szállítók (tejtermelők) számára meghatározott nemzeti kvótát 580,3 millió kg-mal túllépték, ami miatt 659,8 millió PLN (megközelítőleg 152,7 millió EUR) illetéket kellett befizetni az uniós költségvetésbe. Az egyéni kvótájukat túllépő lengyel tejtermelőknek 100 kg-onként 90,98 PLN összegű illetéket kellett fizetniük a tejkvóta túllépéséért.

               (10)

               2015 márciusában a tej alacsony árára és a tejágazat pénzügyi nehézségeire figyelemmel az 595/2004/EK bizottsági rendeletet (5) módosította az (EU) 2015/517 bizottsági végrehajtási rendelet (6) az azon termelőkre nehezedő pénzügyi terhek könnyítése érdekében, akiknek a 2014–2015-ös kvótaévre vonatkozóan többletilletéket kellett fizetniük.

               (11)

               Ennek alapján Lengyelország olyan szabályokat fogadott el, amelyek lehetővé tették az érintett lengyel tejtermelők számára, hogy a tejkvóta túllépéséért kirótt illetéket három részletben fizessék meg (7). Az érintett tejtermelőknek az esedékes illeték legalább egyharmadát kitevő első részletet 2015. szeptember 30-ig kellett megfizetniük, 2016. szeptember 30-ig pedig meg kellett fizetniük a fizetendő illeték teljes összegének újabb legalább egyharmadát. A fizetendő illeték fennmaradó részét 2017. szeptember 30-ig kellett teljesíteni. A részletfizetésre vonatkozó rendszereket az 1408/2013/EU bizottsági rendeletben (8) meghatározott feltételekkel összhangban alkalmazták.

               (12)

               Amint az a fenti (1) preambulumbekezdésben szerepel, 2016. május 23-án Lengyelország támogatási programot jelentett be a Bizottságnak, amellyel elengedné a tejtermelőknek a 2014–2015-ös kvótaévre rendelkezésre álló egyedi kvóták túllépéséből keletkezett illetékhátralékot (a továbbiakban: fizetendő illeték).

         3.   LEÍRÁS

               (13)

               A támogatási rendszer nemzeti jogalapja a tejtermelők számára támogatási program létrehozásáról szóló minisztertanácsi határozat (9) (a továbbiakban: minisztertanácsi határozat) és az államháztartási törvény (10).

               (14)

               A minisztertanácsi határozat értelmében a tejtermelő kérelmére a mezőgazdasági és vidékfejlesztési miniszter határozatot hoz a fizetendő illeték teljes összegének vagy egy részének a leírásáról.

               (15)

               A minisztertanácsi határozat értelmében azon tejtermelőknek biztosítható támogatás, akik:

                           a)

                           közép- és kisvállalkozások, és

                           b)

                           a 2014–2015. kvótaévben – a 2015. március 31-ig tartó rendszer keretében – az év adott napján rendelkezésre álló egyéni kvótát meghaladó mennyiségű tejet vagy tejterméket értékesítettek, és ezért az egységes KPSZ-rendeletben meghatározott illetéket kellett fizetniük; és

                           c)

                           megfizették a fizetendő illeték első részletét; és

                           d)

                           megfelelnek az államháztartási törvény 56. és 57. cikkében meghatározott, költségvetési követelések leírására vonatkozó feltételeknek; más szóval a leírás alkalmazandó, amennyiben:

                                       i)

                                       a természetes személy meghalt, és nem hagyott hátra eszközöket, vagy olyan eszközöket hagyott hátra, amelyek más rendelkezések értelmében mentesek a végrehajtás alól, vagy mindennapi háztartási használatra való eszközöket hagyott hátra, amelyek értéke legfeljebb 6 000 PLN;

                                       ii)

                                       a jogi személyt törölték a jogi személyek vonatkozó nyilvántartásából, ám ugyanakkor nincs semmilyen eszköz, amellyel szemben az esedékes illeték végrehajtható volna, és a költségvetési követelésért való felelősséget törvény alapján harmadik félnek nem ruházták át;

                                       iii)

                                       alapos okkal feltételezhető, hogy a végrehajtási eljárás nem eredményezne olyan összeget, amely meghaladja az esedékes illeték behajtásának és végrehajtásának költségeit, illetve a végrehajtási eljárás sikertelen volt;

                                       iv)

                                       a jogi személyiséggel nem rendelkező szervezeti egységet felszámolták;

                                       v)

                                       a támogatás az adós számára létérdek, vagy pedig közérdeket szolgál;

                                       vi)

                                       a támogatást társadalmi vagy gazdasági okok igazolják, különösen az adós fizetőképessége és az államkincstár jogos érdeke.

               (16)

               A minisztertanácsi rendelet értelmében a támogatás attól az időponttól kezdve nyújtható, amikor a Bizottság 2017. október 31-ig kedvező döntést hoz a támogatási program belső piaccal való összeegyeztethetőségéről.

         4.   AZ EUMSZ 108. CIKKÉNEK (2) BEKEZDÉSE SZERINTI ELJÁRÁS MEGINDÍTÁSÁNAK OKAI

               (17)

               A Bizottság az eljárás megindításáról szóló határozatban foglalt értékelése szerint az állami támogatás EUMSZ 107. cikkének (1) bekezdése értelmében vett valamennyi feltétele teljesül (az eljárás megindításáról szóló határozat (28)–(33) preambulumbekezdése).

               (18)

               A belső piaccal való összeegyeztethetőség kérdését illetően a Bizottság megjegyezte, hogy a támogatás nem tekinthető az EUMSZ 107. cikke (2) bekezdésének a), b) és c) pontjában, sem pedig az EUMSZ 107. cikke (3) bekezdésének a), b) és d) pontjában foglalt eltérésnek (az eljárás megindításáról szóló határozat (35)–(36) preambulumbekezdése).

               (19)

               Továbbá a Bizottságnak kétségei voltak az EUMSZ 107. cikk (3) bekezdése c) pontjának alkalmazhatóságát illetően, mivel úgy tűnt, hogy támogatás nem felel meg az agrárágazatban alkalmazandó állami támogatási szabályokban, azaz a 702/2014/EU bizottsági rendeletben (11), az agrár- és erdészeti ágazatban nyújtott állami támogatásokról szóló európai uniós iránymutatásban, 2014–2020 (12) (a továbbiakban: mezőgazdasági iránymutatás), a nehéz helyzetben lévő, nem pénzügyi vállalkozásoknak nyújtott megmentési és szerkezetátalakítási állami támogatásról szóló iránymutatásban (13) (a továbbiakban: megmentési és szerkezetátalakítási iránymutatás), illetve az 1408/2013/EU rendeletben előírt támogatási kategóriák egyikének sem (az eljárás megindításáról szóló határozat (37)–(39) és (48)–(49) preambulumbekezdése). Ezenkívül a támogatás nem tűnt előmozdítani a tejágazat fejlődését az EUMSZ 107. cikke (3) bekezdésének c) pontja értelmében.

               (20)

               Az eljárás megindításáról szóló határozat megállapította továbbá, hogy a támogatási program sérti az egységes KPSZ-rendeletnek a tejilleték szabályozására vonatkozó rendelkezéseit (az eljárás megindításáról szóló határozat (40)–(47) preambulumbekezdése).

         5.   LENGYELORSZÁG ÉSZREVÉTELEI

               (21)

               A hivatalos vizsgálati eljárás megindításakor felmerült kételyek eloszlatása érdekében Lengyelország nem nyújtott be észrevételt. Ugyanakkor a lengyel hatóságok 2016. október 12-i és 2017. január 20-i levelében kifejtette, hogy a Bizottság kedvező határozatának hiányára tekintettel a támogatást nem vezették be és nem fogják bevezetni Lengyelországban (vö.: (16) preambulumbekezdés).

         6.   AZ ÉRDEKELT FELEK ÉSZREVÉTELEI

               (22)

               A Bizottsághoz nem érkezett észrevétel az érdekelt felektől.

         7.   AZ ÁLLAMI TÁMOGATÁS MEGLÉTÉNEK ÉRTÉKELÉSE

               (23)

               Az EUMSZ 107. cikkének (1) bekezdése szerint „[h]a a Szerződések másként nem rendelkeznek, a belső piaccal összeegyeztethetetlen a tagállamok által vagy állami forrásból bármilyen formában nyújtott olyan támogatás, amely bizonyos vállalkozásoknak vagy bizonyos áruk termelésének előnyben részesítése által torzítja a versenyt, vagy azzal fenyeget, amennyiben ez érinti a tagállamok közötti kereskedelmet”.

               (24)

               Ahhoz, hogy valamely intézkedés az EUMSZ 107. cikkének (1) bekezdése értelmében állami támogatásnak minősüljön, a következő együttes feltételeknek kell teljesülniük: i. az intézkedésnek az államnak betudhatónak kell lennie és azt állami forrásokból kell finanszírozni; ii. előnyhöz kell juttatnia a kedvezményezettet; iii. az előnynek szelektívnek kell lennie; és iv. az intézkedésnek torzítania kell a versenyt, vagy a verseny torzításával kell fenyegetnie, és alkalmasnak kell lennie arra, hogy befolyásolja a tagállamok közötti kereskedelmet.

      Állam által vagy állami forrásból nyújtott támogatások

               (25)

               A támogatási program a fizetendő illeték leírását biztosítja. Nemzeti rendelkezésekből ered, ezért az államnak tudható be. Ezenkívül az állami költségvetésből is finanszírozzák abban az értelemben, hogy az illetéket Lengyelország már kifizette az EMGA-nak, a fizetendő illeték leírásával tehát a lengyel állam olyan jövedelmekről mond le, amelyeket más célra használhatna. Az egyébként az államnak befizetendő bevételekről való lemondás állami források átruházásának minősül (14).

      Szelektív/bizonyos vállalkozásoknak juttatott előny

               (26)

               A támogatási program potenciális kedvezményezettei Lengyelország egyes tejtermelő mezőgazdasági üzemei ((15) preambulumbekezdés) (15).

               (27)

               Az EUMSZ 107. cikke (1) bekezdésének alkalmazásában az előny olyan gazdasági előny, amelyet egy adott vállalkozás rendes piaci körülmények között – azaz állami beavatkozás nélkül – nem tudott volna megszerezni (16). A bejelentett intézkedés akkor minősül állami támogatásnak, ha olyan előnyt biztosít a kedvezményezett számára, amely révén a szokásosan a saját költségvetéséből fizetendő költségek megfizetése alól mentesül.

               (28)

               Az utóbbi idők ítélkezési gyakorlata, nevezetesen a Törvényszék T-538/11. sz., Belga Királyság kontra Európai Bizottság ügyben hozott ítélete ismételten hangsúlyozta, hogy „a vállalkozás költségvetésére általában nehezedő teher fogalma magában foglalja többek között azokat a kiegészítő költségeket, amelyeket a vállalkozásoknak olyan, a gazdasági tevékenységre vonatkozó kötelezettségek miatt kell viselniük, amelyek valamely jogszabályból, rendeletből vagy megállapodásból erednek”
                   (17).

               (29)

               Az olyan költségek, mint a jelen esetben a tejilleték, olyan költségek, amelyeket a tejtermelőknek saját költségvetésükből kell viselniük a szokásos üzleti tevékenység keretében. A tejilleték fizetésének kötelezettsége az egységes KPSZ-rendeletből, valamint a tej és tejtermékek piacának szervezésére vonatkozó nemzeti szabályokból ered (lásd a (8) – (10) preambulumbekezdést). Amennyiben bizonyos vállalkozások teljesen vagy részlegesen mentesülnek az ilyen költségek alól, az azt jelenti, hogy előnyben részesülnek.

               (30)

               A Bizottság ezért úgy véli, hogy a támogatási program szelektív előnyt biztosít a tejtermelők számára.

      A verseny torzítása és a kereskedelemre gyakorolt hatás

               (31)

               A Bíróság ítélkezési gyakorlata szerint egy vállalkozás versenyhelyzetének valamely állami támogatás hatására jelentkező javulása általában a versenynek az ilyen támogatásban nem részesülő más vállalkozások hátrányára bekövetkező torzulását jelzi (18). Az Unión belüli kereskedelem előtt nyitott piacon működő vállalkozás számára nyújtott támogatás a tagállamok közötti kereskedelemre is hatással lehet (19). A mezőgazdasági termékek – köztük a tej – Unión belüli kereskedelme jelentős (20), és Lengyelország az Unió egyik legnagyobb tejtermelője (21).

               (32)

               Az e határozatban vizsgált támogatási program agrárágazati tevékenységeknek, különösen a tejfeldolgozók tevékenységeinek a támogatására szolgál. Amint az a fentiekben is szerepel, a tejfeldolgozók termékeinek kereskedelme az Unión belül is folyik. A Bizottság tehát úgy ítéli meg, hogy a szóban forgó program alkalmas arra, hogy befolyásolja a tagállamok közötti kereskedelmet.

               (33)

               A mezőgazdasági termékek jelentős mértékű kereskedelmére tekintettel feltételezhető, hogy a szóban forgó program torzítja a versenyt, vagy a verseny torzításával fenyeget, és alkalmas arra, hogy befolyásolja a tagállamok közötti kereskedelmet.

      A támogatás fennállására vonatkozó következtetés

               (34)

               A támogatási programról tehát megállapítható, hogy az az EUMSZ 107. cikke (1) bekezdésének értelmében vett állami támogatás.

         8.   A TÁMOGATÁS JOGSZERŰSÉGÉNEK VIZSGÁLATA

               (35)

               Az EUMSZ 108. cikkének (3) bekezdése szerint a tagállamok kötelessége a Bizottságot a támogatás nyújtására irányuló mindennemű szándékról tájékoztatni. A tagállamok továbbá ezeket a támogatásokat addig nem hajthatják végre, amíg a Bizottság azokat összeegyeztethetőnek nem minősíti (felfüggesztési kötelezettség).

               (36)

               A támogatási programot 2016. május 23-án jelentették be a Bizottságnak, és annak végrehajtására még nem került sor. Ezért megállapítható, hogy Lengyelország betartotta az EUMSZ 108. cikkének (3) bekezdéséből eredő kötelezettségeit.

         9.   AZ ÖSSZEEGYEZTETHETŐSÉG ÉRTÉKELÉSE

               (37)

               mivel így a bejelentett támogatási program az EUMSZ 107. cikkének (1) bekezdése értelmében állami támogatásnak minősül, a mezőgazdaság területére vonatkozó állami támogatási szabályok fényében értékelni kell az összeegyeztethetőségét. Az állandó ítélkezési gyakorlat szerint a tagállam feladata annak bizonyítása, hogy valamely intézkedés összeegyeztethető a belső piaccal (22). A Bizottság megjegyzi, hogy a lengyel hatóságok nem adtak elő semmilyen információt arra vonatkozóan, hogy a támogatási program miért lenne a belső piaccal összeegyeztethetőnek tekinthető a Bizottság állami támogatási eszközei és különösen az alább felsorolt eszközök alapján.

               (38)

               Amint arra az eljárás megindításáról szóló határozat már kitért, az értékelt támogatási program nem felel meg egyik olyan támogatási kategóriának sem, amelyekről a mezőgazdasági iránymutatás vagy a 702/2014/EU rendelet rendelkezik. A Bizottság Lengyelország erre vonatkozó észrevétele hiányában megjegyzi, hogy a mezőgazdasági iránymutatás és a 702/2014/EU rendelet alkalmazhatóságával kapcsolatos kételyeit megerősítve látja.

               (39)

               Továbbá, amint az már az eljárás megindításáról szóló határozatban is szerepel, az értékelt program szerinti támogatás nem felel meg a megmentési és szerkezetátalakítási iránymutatás értelmében nehéz helyzetben lévő vállalkozások számára nyújtott támogatás feltételeinek. A Bizottság Lengyelország erre vonatkozó észrevétele hiányában megjegyzi, hogy a megmentési és szerkezetátalakítási iránymutatás alkalmazhatóságával kapcsolatos kételyeit megerősítve látja.

               (40)

               A Bizottság továbbá Lengyelország csekély összegű támogatással kapcsolatos észrevétele hiányában megjegyzi, hogy az 1408/2013/EU rendelet alkalmazhatóságával kapcsolatos kételyeit megerősítve látja.

               (41)

               Bejelentésében Lengyelország a mezőgazdasági iránymutatás 30. pontjára hivatkozott. A mezőgazdasági iránymutatás 30. pontja értelmében a Bizottság a mezőgazdasági iránymutatás vagy bármely más vonatkozó állami támogatási szabály hatálya alá nem tartozó támogatási intézkedéseket eseti alapon, közvetlenül az EUMSZ 107. cikkének (3) bekezdése alapján értékeli, figyelembe véve az EUMSZ 107., 108. és 109. cikkében meghatározott szabályokat, a KAP-ot és analógia útján a mezőgazdasági iránymutatást, ha lehetséges. A mezőgazdasági iránymutatás hatálya alá nem tartozó állami támogatást bejelentő tagállamoknak be kell bizonyítaniuk, hogy a szóban forgó állami támogatás megfelel a mezőgazdasági iránymutatás I. részének 3. fejezetében meghatározott közös értékelési elveknek. A Bizottság az ilyen intézkedéseket csak akkor hagyja jóvá, ha az ágazat fejlődéséhez történő pozitív hozzájárulás egyértelműen túlsúlyban van a belső piaci verseny torzulásának és a tagállamok közötti kereskedelem befolyásolásának kockázatával szemben.

               (42)

               A Bizottság az EUMSZ 107. cikkének (3) bekezdése hatálya alá eső támogatási ügyekben jelentős mérlegelési jogkörrel rendelkezik (23).

               (43)

               Az EUMSZ 107. cikkének (3) bekezdése négy esetet jelöl meg, amikor az állami támogatás a közös piaccal összeegyeztethetőnek tekinthető. A Bizottság véleménye szerint az EUMSZ 107. cikke (3) bekezdésének a), b) és d) pontjában előírt eltérések nem alkalmazandók a jelen esetben, mivel a szóban forgó támogatási program nem az olyan térségek gazdasági fejlődésének előmozdítását célozza, ahol rendkívül alacsony az életszínvonal vagy jelentős az alulfoglalkoztatottság, és a támogatások nem is valamely közös európai érdeket szolgáló projekt megvalósítását vagy egy tagállam gazdaságában bekövetkezett komoly zavar megszüntetését vagy a kultúra és a kulturális örökség megőrzésének előmozdítását célozzák.

               (44)

               Az EUMSZ 107. cikke (3) bekezdésének c) pontja értelmében a közös piaccal összeegyeztethetőnek tekinthető az egyes gazdasági tevékenységek vagy gazdasági területek fejlődését előmozdító támogatás, amennyiben az ilyen támogatás nem befolyásolja hátrányosan a kereskedelmi feltételeket a közös érdekkel ellentétes mértékben.

               (45)

               Az EUMSZ 107. cikke (3) bekezdésének c) pontjával való összeegyeztethetőség érdekében a támogatásnak közös érdekű célt kell szolgálnia. E tekintetben a mezőgazdasági ágazatban nyújtott támogatásnak különösen összhangban kell lennie a mezőgazdasági termékpiacok közös szervezésének szabályaival. Amennyiben egy adott területen létezik a piac közös szervezésére vonatkozó szabályozás, a tagállamoknak tartózkodniuk kell az olyan intézkedések meghozatalától, amelyek aláásnák azt, vagy kivételeket eredményeznének (24).

               (46)

               A tej- és tejtermékágazatban az érintett szabályokat az egységes KPSZ-rendelet és az 595/2004/EK rendelet határozza meg. Az 595/2004/EK rendelet részletes szabályokat állapít meg a tej- és tejtermékágazatban alkalmazandó illetékre, és többek között az illeték megfizetésére vonatkozóan. Az (EU) 2015/517 végrehajtási rendelet által bevezetett módosítás lehetővé tette a tagállamoknak, hogy a 2014. április 1-jén kezdődő 12 hónapos időszakhoz kapcsolódóan fizetendő illeték összegét 2017. szeptember 30-ig három éves részletben kamat nélkül fizettessék meg. Az egységes KPSZ rendelet az illeték megfizetése tekintetében nem ír elő további kivételt. Lengyelország az említett engedélyt csekély összegű támogatás felhasználásával élve használta ki. Emellett a jelenlegi támogatási rendszer az illeték (második és harmadik részlet) törléséről rendelkezik azon mezőgazdasági termelők esetében, akik a számukra rendelkezésre álló mennyiséget túllépték, és így a mezőgazdasági termékek piacának közös szervezésére vonatkozó szabályok értelmében a lengyel állam előtt felelősek az illeték megfizetéséért. Egyes lengyel tejtermelőknek az illeték megfizetésének kötelezettsége alóli mentesítése aláásná a kvótarendszert, és torzítaná az azon termelőkkel való versenyt, akik betartották a kvótát vagy lépéseket tettek az egyéni illetékük megfizetésére (25).

               (47)

               Mindezek alapján a Bizottság úgy véli, hogy a tejilleték leírása nem egyeztethető össze az egységes KPSZ-rendelettel és az 595/2004/EK rendelettel, és így a mezőgazdasági termékpiacok közös szervezésének a tejkvótarendszerre vonatkozó szabályaival.

               (48)

               A tejilleték leírása csupán a vállalkozások pénzügyi helyzetének javítását célzó eszköz, amely semmiképpen sem járul hozzá az ágazat fejlődéséhez, nem követ közös érdekű célt, és nem egyeztethető össze a KPSZ szabályaival.

               (49)

               Másfelől, amennyiben egy állami támogatási intézkedés szükségképpen az uniós jog megsértésével jár, a támogatás nem nyilvánítható a belső piaccal összeegyeztethetőnek (26).

               (50)

               Következésképpen a támogatási program nem tekinthető a belső piaccal összeegyeztethetőnek.

      Az összeegyeztethetőségre vonatkozó következtetés

               (51)

               A fentiek alapján a Bizottság megállapítja, hogy a bejelentett támogatási program az EUMSZ 107. cikkének (1) bekezdése értelmében állami támogatásnak minősül, amely összeegyeztethetetlen a belső piaccal.

               (52)

               mivel a támogatási programot nem hajtották végre ((21) preambulumbekezdés), nincs szükség az állami támogatás visszafizettetésére,

         ELFOGADTA EZT A HATÁROZATOT:
   1. cikk
   A tejtermelők támogatására Lengyelország által 2016. május 23-án bejelentett támogatási program az EUMSZ 107. cikkének (1) bekezdése szerinti állami támogatásnak minősül. Ez az állami támogatás összeegyeztethetetlen a belső piaccal. Ebből következően a lengyel hatóságok nem hajthatják végre a támogatást.
   2. cikk
   Ennek a határozatnak a bejelentésétől számított két hónapon belül Lengyelország tájékoztatja a Bizottságot azokról az intézkedésekről, amelyeket a határozat végrehajtása érdekében hozott.
   3. cikk
   Ennek a határozatnak a Lengyel Köztársaság a címzettje.

      Kelt Brüsszelben, 2017. június 30-án.

            a Bizottság részéről

         Phil HOGAN

            a Bizottság tagja

      (1)  C(2016) 5770 final.

      (2)  HL C 406., 2016.11.4., 86. o.

      (3)  A Tanács 1234/2007/EK rendelete (2007. október 22.) a mezőgazdasági piacok közös szervezésének létrehozásáról, valamint egyes mezőgazdasági termékekre vonatkozó egyedi rendelkezésekről („az egységes közös piacszervezésről szóló rendelet”) (HL L 299., 2007.11.16., 1. o.).

      (4)  Lengyelországban ezt a kötelezettséget a tej- és tejtermékpiac szervezéséről szóló, 2004. április 20-i törvény (DZ. U., 2004., 93. szám, 897. poz., a későbbiekben módosított változatában) állapította meg.

      (5)  A Bizottság 595/2004/EK rendelete (2004. március 30.) a tej- és tejtermékágazatban illeték megállapításáról szóló 1788/2003/EK tanácsi rendelet alkalmazására vonatkozó részletes szabályok megállapításáról (HL L 94., 2004.3.31., 22. o.).

      (6)  A Bizottság (EU) 2015/517 végrehajtási rendelete (2015. március 26.) a tej- és tejtermékágazatban illeték megállapításáról szóló 1788/2003/EK tanácsi rendelet alkalmazására vonatkozó részletes szabályok megállapításáról szóló 595/2004/EK rendelet módosításáról (HL L 82., 2015.3.27., 73. o.).

      (7)  Az egyéni kvóták 2014–2015-ös kvótaévben való túllépéséért a tejtermelők által fizetendő illeték részleteinek a mezőgazdasági piaci hivatal által történő megállapításáról szóló 2015. július 29-i minisztertanácsi rendelet (Dz. U. 2015., 1105. poz.) [Rozporządzenie Rady Ministrów z dnia 29 lipca 2015 r. w sprawie realizacji przez Agencję Rynku Rolnego zadania polegającego na rozkładaniu na raty opłaty należnej od producentów mleka za przekroczenie kwot indywidualnych w roku kwotowym 2014/2015, Dz. U. 2015, poz. 1105].

      (8)  A Bizottság 1408/2013/EU rendelete (2013. december 18.) az Európai Unió működéséről szóló szerződés 107. és 108. cikkének a mezőgazdasági ágazatban nyújtott csekély összegű támogatásokra való alkalmazásáról (HL L 352., 2013.12.24., 9. o.).

      (9)  2016. május 19-i minisztertanácsi határozat a tejtermelők számára támogatási program létrehozásáról [Uchwała Rady Ministrów z dnia 19 maja 2016 r. w sprawie ustanowienia programu pomocy producentom mleka].

      (10)  2009. augusztus 27-i államháztartási törvény (Dz. U. 2013., 885. poz., a későbbiekben módosított változatában) [Ustawa z dnia 27 sierpnia 2009 r. o finansach publicznych (Dz.U. z 2013 r., poz. 885, z późn. zm.)].

      (11)  A Bizottság 702/2014/EU rendelete (2014. június 25.) az Európai Unió működéséről szóló szerződés 107. és 108. cikkének alkalmazásában a mezőgazdasági és az erdészeti ágazatban, valamint a vidéki térségekben nyújtott támogatások bizonyos kategóriáinak a belső piaccal összeegyeztethetőnek nyilvánításáról (HL L 193., 2014.7.1., 1. o.).

      (12)  HL C 204., 2014.7.1., 1. o.

      (13)  HL C 249., 2014.7.31., 1. o.

      (14)  Lásd: Francia Köztársaság kontra Ladbroke Racing Ltd és az Európai Közösségek Bizottsága, C-83/98 P, EU:C:2000:248, 48–51. pont.

      (15)  Az eljárás megindításáról szóló határozatban ((31) preambulumbekezdés, 8. lábjegyzet) a Bizottság kétségbe vonta különösen annak valószínűségét, hogy a támogatás előnyeiből ténylegesen részesülhet néhány kedvezményezett. A lengyel hatóságok azonban nem szolgáltattak olyan információt, amely eloszlatta volna a Bizottság kétségeit.

      (16)  Lásd: a C-39/94. sz. SFEI és társai ügyben hozott ítélet (EU:C:1996:285) 60. pontját, valamint a C-342/96. sz., Spanyolország kontra Bizottság ügyben hozott ítélet (EU:C:1999:210) 41. pontját.

      (17)  EU:T:2015:188, 76. pont.

      (18)  Lásd a C-730/79. sz. Philip Morris Holland BV kontra Bizottság ügyben hozott ítélet (EU:C:1980:209) 11–12. pontját.

      (19)  Lásd különösen a C-102/87. sz. Francia Köztársaság kontra Bizottság ügyben hozott ítélet (EU:C:1988:391) 19. pontját.

      (20)  2015-ben a tej Unión belüli kereskedelme több mint 4,5 milliárd eurót, az összes tejterméké pedig több mint 28 milliárd eurót tett ki. Forrás: Eurostat.

      (21)  2015-ben az Unióban az ötödik legnagyobb tehéntej-termelő Lengyelország volt, több mint 10 millió tonna tejjel. Forrás: Eurostat.

      (22)  Lásd a C-364/90. sz., Olaszország kontra Bizottság ügyben hozott ítélet (EU:C:1993:157) 20. pontját; a T-132/96 és T-143/96. sz. Freistaat Sachsen és mások kontra Bizottság egyesített ügyekben hozott ítélet (EU:T:1999:326) 140. pontját; a C-372/97. sz. Olaszország kontra Bizottság ügyben hozott ítélet (EU:C:2004:234) 81. pontját.

      (23)  Lásd például: a C-39/94. sz. SFEI és társai ügyben hozott ítélet (EU:C:1996:285) 36. pontját, valamint a T-214/95. sz., Vlaamse Gewest kontra Bizottság ügyben hozott ítélet (EU:C:1998:77) 86. pontját.

      (24)  Lásd például a C-456/00. sz., Franciaország kontra Bizottság ügyben hozott ítélet (EU:C:2002:753) 30–33. pontját.

      (25)  Jelenleg kötelezettségszegési eljárás van folyamatban Olaszországgal szemben, amiért nem szedte be az olasz termelőktől járó tejilletéket (C-433/15. sz. ügy.)

      (26)  Lásd például a C-156/98. sz. Németország kontra Bizottság ügy (EU:C:2000:467) 78. pontját, és a C-333/07. sz. Régie Networks kontra Rhone Alpes Bourgogne ügy (EU:C:2008:764) 94–116. pontját.